﻿ MODALITĂŢI DE PETRECERE A TIMPULUI LIBER PENTRU TINERII DIN ŢARA NOASTRĂ CRISTINA LEOVARIDIS ROXANA ANTIMIU rticolul de faţă îşi îndreaptă atenţia asupra modalităţilor de petrecere a timpului liber de către tinerii din mediul urban din ARomânia. În ultimele decenii a avut loc o trecere de la definirea timpului liber ca o dimensiune temporală situată în exteriorul timpului dedicat activităţii profesionale şi a treburilor gospodăreşti la descrierea timpului liber din perspectiva dezvoltării umane la nivel intelectual şi spiritual. O parte semnificativă a articolului este dedicată clasificării funcţiilor timpului liber, factorilor care influenţează modelarea formelor de petrecere a timpului liber, durata dedicată; modalităţilor de petrecere a timpului liber în cadrul segmentelor vizate printr-o analiză secundară de date statistice. Cercetarea empirică, de tip calitativ, este realizată pe bază de ghiduri de interviu semistructurate, aplicate faţă în faţă, pe de o parte unui lot de tineri români cu vârste cuprinse între 25 şi 35 de ani, din mediul urban, segmentat pe diferite statuturi civile – necăsătoriţi, căsătoriţi, cu copii şi fără copii, iar pe de altă parte unor reprezentanţi ai unor instituţii ce oferă servicii de petrecere a timpului liber. Cuvinte-cheie: timp liber, tineri, consum cultural, muncă neplătită. TIMPUL LIBER – DELIMITĂRI CONCEPTUALE ŞI FACTORII CARE ÎL INFLUENŢEAZĂ Aparent uşor de definit, timpul liber are în literatura sociologică de specialitate mai multe definiţii. De regulă, acestea se bazează pe distincţia între munca plătită şi restul timpului care este considerat timp liber. Numeroşi autori au ajuns la concluzia că timpul liber reprezintă timpul nelucrător, mai precis acel spaţiu temporal diferit de timpul destinat muncii: conform lui Francisc Albert, timpul liber simbolizează lipsa unei forţări, a unei obligaţii şi o delimitare clar definită faţă de timpul dedicat carierei (Albert, 1970). Cu alte cuvinte, timpul liber este exprimat ca o înşiruire de preocupări ce reprezintă ingredientele necesare ale existenţei omeneşti, care se derulează extern de munca propriu-zisă şi de îndeletnicirile relaţionate cu redarea forţei de muncă (Oprescu, 1981). Aceste definiţii abordează timpul liber în raport doar cu timpul de muncă (profesional); astfel, „se aşază semnul de egalitate între Adresele de contact ale autorilor: Cristina Leovaridis, Roxana Antimiu, Facultatea de Comunicare şi Relaţii Publice, Școala Naţională de Studii Politice şi Administrative (SNSPA), Bd. Expoziţiei, nr. 30A, Bucureşti, România, e-mail: cristina.leovaridis@comunicare.ro; antimiu. CALITATEA VIEŢII, XXVIII, nr. 3, 2017, p. 283–312 284 CRISTINA LEOVARIDIS, ROXANA ANTIMIU 2 timpul liber şi timpul din afara muncii” (Angelescu şi Jula, 1997: 22). În aceeaşi perspectivă, în opinia simţului comun, timpul liber se reflectă ca un constituent advers unor idei semnificative, precum aspectul profesional şi cultura (Angelescu şi Jula, 1997). Definiţiile mai actuale, ceva mai riguroase, fac distincţie între munca plătită, munca neplătită de acasă şi timpul liber . Joffre Dumazedier consideră timpul liber ca fiind ansamblul de ocupaţii cărora persoana li se poate consacra benevol, fie pentru a se odihni, fie pentru a se distra, fie pentru a-şi îmbogăţi informaţia sau a-şi lărgi formaţia în mod dezinteresat, participarea sa socială, voluntară sau capacitatea sa liber-creatoare, după ce s-a eliberat de obligaţiile profesionale, familiale şi sociale (apud Mărginean, 2006). Utilizând acelaşi sens al conceptului şi Institutul Naţional de Statistică defineşte timpul liber ca timpul rămas din cele 24 de ore, după efectuarea îngrijirii personale (somn, bolnav în pat, servit masa, spălat şi îmbrăcat, alte activităţi de îngrijire personală), a muncii ca activitate economică, studiului, îngrijirii gospodăriei şi familiei (gestionarea produselor alimentare, întreţinerea gospodăriei, construcţii şi reparaţii, cumpărături şi servicii, îngrijirea copiilor, ajutor acordat unui membru adult al gospodăriei, grădinărit şi îngrijirea animalelor etc.) şi călătoriilor în scop de muncă sau studiu. Timpul liber include activităţi precum: muncă voluntară şi întruniri; viaţă socială şi divertisment inclusiv activităţi culturale; activităţi sportive, hobby-uri şi utilizarea calculatorului; mass-media (citit, privit la TV, radio) (INS, 2013). Se poate observa o evoluţie de la definirea acestuia ca interval situat în afara celui dedicat activităţii profesionale şi treburilor gospodăreşti, la descrierea timpului liber din perspectiva dezvoltării umane la nivel intelectual şi spiritual: ,,Timpul liber apare ca un element constitutiv al mediului temporal al existenţei sociale, ca o parte a timpului nelucrător – considerat în limitele unei zile, precum şi în limitele vieţii individuale – timp de mărime şi conţinut variabil, în care predomină obligaţiile interioare faţă de cele exterioare şi care poate fi utilizat în vederea refacerii şi dezvoltării capacităţilor fizice şi spirituale, în vederea dezvoltării multilaterale a personalităţii umane” (Albert, 1970: 148). Timpul liber reflectă durata rămasă în urma sarcinilor de la locul de muncă şi a atribuţiilor gospodăreşti incluzând activităţi recreative, de divertisment, de consum cultural în cadrul instituţiilor destinate activităţilor culturale, odihnă şi deprinderea unui hobby (Vasile, 2010). Astfel, timpul liber cuprinde perioada în care fiinţa umană nu este supusă unor îndatoriri, sarcini pe care să fie nevoită să le îndeplinească, este ,,ceva în afara obligaţiilor umane, un fel de spaţiu al deplinei libertăţi individuale” (Albert, 1970: 97). În aceeaşi accepţiune, timpul liber include, pe lângă activităţile civice, şi pe cele religioase: ,,timpul liber reprezintă o categorie reziduală. Este timpul care rămâne după satisfacerea condiţiilor pentru menţinerea corpului într-un stadiu acceptabil de sănătate şi acceptabil social, după desfăşurarea activităţii în economie şi după realizarea responsabilităţilor casnice şi familiale. Timpul liber include, de asemenea, activităţile explicite, dar şi timpul folosit spre exemplu pentru activităţi religioase şi civice” (Roman, 2006: 65). 3 MODALITĂŢI DE PETRECERE A TIMPULUI LIBER 285 În plus, OECD (2009) menţionează că timpul liber poate fi definit în termeni de timp , de activităţi şi de stare de spirit : timpul liber este acel timp lipsit de obligaţii şi necesităţi, în care se desfăşoară activităţi pentru care nu putem plăti pe cineva să le facă pentru noi şi nu suntem obligaţi să le facem dacă nu vrem; ca activităţi de „timp liber”, raportul OECD enumeră pe cele incluse în această categorie de către majoritatea oamenilor (privitul la TV, practicarea sau vizionarea activităţilor sportive, cititul, vizionarea de filme etc.); ca stare de spirit, timpul liber presupune angajarea în activităţi plăcute sau distractive. Alţi autori accentuează mai ales această a treia dimensiune: „Timpul liber înseamnă, poate, întreaga activitate ludică cu care îl umplem, dar, înainte de astea, înseamnă libertatea de a-ţi pierde timpul, de a-l omorî dacă e nevoie, de a-l cheltui în pură pierdere” (Baudrillard, 2008: 198). Institutul de Cercetare a Calităţii Vieţii atrage atenţia tocmai asupra relativităţii oricărei definiţii a timpului liber, relativitate determinată de valorile fiecărui individ: „O zi obişnuită se împarte între serviciu (unde este cazul), treburi gospodăreşti – inclusiv obligaţiile familiale şi timpul dedicat propriilor interese. Este dificil să trasăm o graniţă clară între aceste capitole: unele persoane îşi definesc viaţa prin prisma carierei, fiind foarte probabil ca mare parte din preocupările în afara orelor de serviciu să vizeze dezvoltarea în acest plan; unele persoane valorizează foarte mult familia şi ar face orice pentru a‐şi petrece mai mult timp cu rudele şi copii; alte persoane au anumite pasiuni fiind pregătiţi să şi le satisfacă cu prioritate, lăsând în plan secundar alte roluri sociale” (Mărginean şi Precupeţu, 2011: 68). Conform literaturii de specialitate, pot fi atribuite timpului liber trei funcţii principale (Aluaş şi Drăgan, 1971): odihna (destinderea) – care eliberează de oboseală, divertismentul – care eliberează de plictiseală şi dezvoltarea personalităţii – care eliberează de automatismele gândirii şi acţiunii cotidiene, folosite în special în muncă. Odihna semnifică o oportunitate cu scopul restaurării puterilor indispensabile, a abilităţilor fizice şi psihice (Albert, 1970). Odihna deţine în sens restrâns atribuţia de a îmbunătăţi starea fizică a unui individ, de a elimina senzaţia de osteneală, de trudă dobândită în urma unor sarcini profesionale sau a altor activităţi întreprinse în cadrul realităţii cotidiene (Oprescu, 1981). Pentru conservarea unui sistem fiziologic în parametrii normalităţii, este necesar ca în contextul timpului liber, indivizii să acorde o atenţie sporită relaţiei odihnă – sănătate. Francisc Albert evidenţiază ca funcţie a timpului liber şi funcţia frumosului şi a recreaţiei, mai precis divertismentul. Funcţia estetico-distractivă a timpului liber are menirea de a înlătura plictiseala fie prin intermediul vieţii cultural-artistice – cinematografe, spectacole de teatru, operă, lectură, concerte, fie prin apelul la recreaţie – călătorii, excursii, drumeţii în aer liber. În cadrul funcţiei estetico-recreative, o activitate de mare valoare formativă este lectura (Albert, 1970). Aşadar, timpul liber nu mai reprezintă doar o simplă prelungire a orelor petrecute la locul de muncă, ci are un rol esenţial în dezvoltarea personalităţii unui individ (Oprescu, 1981), prin ,,consum intelectual (frecventarea teatrelor, muzeelor, 286 CRISTINA LEOVARIDIS, ROXANA ANTIMIU 4 concertelor, lectură, educaţie), consum recreaţional (vacanţe, weekend-uri), obiceiuri familiale relaţii interpersonale în afara familiei” (Zamfir şi Rebedeu, 1989: 36), îndeplinind astfel numeroase funcţii care permit unei persoane să deţină o stare fizică şi de spirit armonioasă. Unii autori sunt de părere că principalii factori care ne influenţează alegerile în ceea ce priveşte modalitatea de petrecere a timpului liber sunt resursele materiale, aspectul economic fiind cel care dictează utilizarea timpului liber şi durata destinată acestuia (Albert, 1970); ,,sumele de bani de care dispun şi pe care le cheltuie” (Luca, 2013: 205) oamenii afectează modurile de petrecere a timpului liber. În consecinţă, activitatea profesională este un prim factor de luat în calcul, deoarece statutul financiar este determinat în primul rând de aceasta, de aceea numărul zilelor, dar şi numărul orelor petrecute la serviciu, trebuie luate în calcul (Robinson şi Kestnbaum, 1999). Astfel, şi alegerea profesiei are impact asupra modalităţilor de petrecere şi a cantităţii timpului liber: o persoană pasionată de profesia sa va fi tentată să îşi petreacă o perioadă mai îndelungată la locul de muncă pentru îndeplinirea tuturor obiectivelor organizaţionale, iar timpul liber se va situa pe un loc secund; desigur, şi mobilitatea profesională va influenţa cantitatea de timp liber rămasă. Şi gradul de instruire ocupă un loc central în modelarea formelor de desfăşurare a timpului liber: persoanele cu studii medii deţin o pondere mult mai ridicată de satisfacţie, de mulţumire cu privire la modul de utilizare a timpului liber, pe când persoanele cu studii superioare exprimă o satisfacţie mai scăzută; acest lucru poate fi explicat prin faptul că timpul liber îndeplineşte funcţiile de relaxare, dar şi de autorealizare în planul carierei (Zamfir şi Rebedeu, 1989). Şi statutul afectează modalităţile de petrecere a timpului liber: persoanele cu un status superior vor adopta un consum cultural care ,,poate fi definit prin activităţi aparţinând culturii înalte: mersul la teatru, la muzee, concerte, expoziţii de artă, dar şi activităţi cu implicare artistică (pasiune pentru pictură, sculptură, dansuri sau artă fotografică)” (Mitulescu, 2008: 94). Ciclurile din viaţa unui individ au un impact major asupra desfăşurării timpului liber: evenimentele semnificative precum căsătoria, naşterea copiilor generează stiluri diverse de viaţă. S-a sesizat că oficializarea relaţiei unui cuplu şi apariţia copiilor afectează practicarea unui sport şi recurgerea la călătorii în timpul liber. Cu toate acestea, când copiii se maturizează se poate reivi ocazia de a practica aceste activităţi (Zamfir şi Rebedeu, 1989). ,,Tranziţia spre noul statut de părinte impune constrângeri considerabile în ceea ce priveşte timpul liber, în special al mamelor” (Becker şi Lois, 2013: 663). Vârsta afectează şi ea formele de petrecere a timpului liber, astfel tinerii sunt cei care optează cel mai frecvent pentru o călătorie în afara ţării (Mitulescu, 2008). Conform distribuţiei pe genuri, există diferenţe semnificative în privinţa diferitelor activităţi: bărbaţii deţin obiceiul de a-şi desfăşura timpul liber în incinta locuinţei, în vreme ce femeile preferă spaţiile outdoor, explicaţia fiind şi faptul că 5 MODALITĂŢI DE PETRECERE A TIMPULUI LIBER 287 bărbaţii petrec mai multe ore la serviciu în comparaţie cu femeile, iar femeile se ocupă în incinta locuinţei de treburile gospodăreşti şi de îngrijirea copiilor şi a altor dependenţi. Instituţiile pe care le implică lectura (biblioteci, librării), dar şi alte spaţii ce aparţin culturii înalte (muzeele, sălile de teatru, operă) sunt vizitate în mare parte de femei, pe când bărbaţii preferă activităţile de bricolaj, de realizare a unor reparaţii în jurul locuinţei, cu toate că acest trend hand-made a fost îmbrăţişat în ultima perioadă şi de femei (Luca, 2013). Un alt factor care afectează cantitatea şi modul de ocupare a timpului liber este şi mediul de rezidenţă – deşi doar o mică parte dintre ei, tinerii de la sate aleg să practice dansurile populare în timpul liber şi să se îngrijească de treburile gospodăreşti, în timp ce tinerii din marile oraşe ale ţării preferă spaţiile publice (cafenelele, pub-urile, restaurantele, barurile, fast-food-urile) pentru a socializa (Luca, 2013), bucurându-se de o mult mai mare varietate de modalităţi de desfăşurare a timpului liber. Activităţile de loisir , consumul cultural şi nivelul de educaţie sunt trei elemente generate în principal, de mediul de provenienţă; posibilităţile sunt mult mai reduse în mediul rural (Vasile, 2010), pe când probabilitatea de a avea la dispoziţie o paletă mult mai extinsă de forme de utilizare a timpului liber este mult mai mare la oraşe. Astfel, putem conchide că ,,structura timpului liber este influenţată de caracteristici sociodemografice (sex, vârstă, stare civilă), nivel de instruire, grad de cultură, ocupaţie, nivelul veniturilor, condiţii de locuit şi de transport, condiţii culturale (tradiţii, obiceiuri), factori subiectivi (aptitudinile, dorinţele, năzuinţele individului, accepţia pe care o dă fiecare timpului liber, gradul de angajare la viaţa socială şi politică)” (Angelescu şi Jula, 1997: 219). CONTEXTUL SOCIOECONOMIC AL PETRECERII TIMPULUI LIBER ÎN ROMÂNIA COMUNISTĂ În perioada comunistă, în ţara noastră cetăţenii care la momentul respectiv obţinuseră o nouă reşedinţă în zonele urbane erau în realitate cei care plecaseră de la munca agricolă şi de la activităţile meşteşugăreşti specifice mediului rural din care proveneau. Aceşti indivizi au fost nevoiţi să se acomodeze la un nou stil de viaţă, la un nou program de muncă într-un interval prestabilit, desprinzându-se de constrângerile normelor, obiceiurilor, tradiţiilor caracteristice vieţii rurale. Consecutiv unei durate de comportament achizitiv în vederea înfăptuirii noii gospodării situată în marile oraşe, indivizii descoperă hedonismul ascuns în petrecerea timpului liber. Comportamentul achizitiv de bunuri şi servicii care să le satisfacă noilor orăşeni nevoile şi dorinţele a fost cel care a caracterizat tranziţia de la mediul rural tradiţional la cel urban. Conştientizarea prezenţei timpului liber în viaţa cotidiană a indivizilor a venit aproape de la sine ca o consecinţă a constrângerilor de ordin profesional, 6 zile pe 288 CRISTINA LEOVARIDIS, ROXANA ANTIMIU 6 săptămână era imperios ca salariaţii să se prezinte la locul de muncă, precum şi ca o repercusiune directă a actualei modalităţi de locuire într-o continuă expansiune în mediul urban, şi anume apartamentul dintr-o clădire de blocuri, care limitează aria ocupaţiilor extraprofesionale. Comparativ cu zonele rurale în care timpul liber se desfăşura predilect în zilele de duminică şi în alte sărbători de importanţă religioasă, în zona urbană timpul liber era localizat în cadrul duratei rămase consecutiv înfăptuirii obligaţiilor profesionale, duminica şi alte sărbători oficiale profane. În marile oraşe, vieţuind împreună la serviciu sau în blocurile de locuinţă, sunt copiate comportamentele de timp liber, noul cetăţean urban provenit din regiunile rurale elaborează forme inovative de petrecere a timpului liber: în cadrul locuinţei: ascultarea radioului sau a muzicii (,,pe rafturi, alături de discuri care conţin numai muzică permisă, găsesc colecţii de valsuri şi tangouri celebre, romanţe, discuri cu muzică uşoară şi populară românească, muzică clasică, şi foarte rar, câte un disc de muzică folk, pop-rockul românesc se prezintă mai degrabă discret” – Pârvulescu, 2015: 67), vizionarea programelor de televiziune şi a unui minifilmuleţ despre realizările conducătorului din perioada comunistă alături de călătoriile întreprinse de acesta pe întreg continentul (Pârvulescu, 2015), întâlniri şi petreceri cu membri ai familiei şi prieteni, organizarea majoratelor, a zilelor de naştere, lecturarea ziarelor, dar şi activităţi în afara locuinţei: vizionarea spectacolelor de teatru, a concertelor de la Ateneu, vizitarea barurilor şi a restaurantelor, vizionarea filmelor la cinematograf, plimbările în parcuri, pe bulevarde, patinajul. Încep să prindă contur zonele de agrement, staţiunile turistice româneşti încep să se bucure de un număr ridicat de vizitatori. Femeile se ocupă de treburile casnice, îngrijirea copiilor, la care sunt cumulate şi orele petrecute la locul de muncă: în perioada aferentă regimului comunist ,,bărbaţii dispun de un timp liber semnificativ mai mare decât femeile” (Roman, 2006: 67). Unii autori realizează o divizare a populaţiei din timpul regimului comunist în: muncitori, funcţionari şi intelectuali. Pentru fiecare categorie descrisă sunt enumerate principalele modalităţi de petrecere a timpului liber specifice perioadei respective: muncitorii îşi petrec timpul liber ,,cu activităţi gospodăreşti (în proporţie de 61% din timp). Privesc la televizor – unde preferă să vadă mai ales filme artistice poliţiste în serial şi ascultă muzică uşoară. În rest, citesc reviste, şi eventual, romane de dragoste” (Miron, 1996: 26). Putem remarca faptul că în cazul acestui segment este preferată funcţia estetico-recreativă a timpului liber. În cazul funcţionarilor ,,cea mai importantă sursă de informaţie asupra produselor este vizita prin magazine, compararea preţurilor şi discuţiile cu prietenii – practici mari consumatoare de timp. Cea mai mare parte (40%) se arată sociabili şi preferă să meargă la petreceri decât să stea acasă. Le plac petrecerile în care pot găsi parteneri de conversaţie (57%). Citesc şi privesc la televizor tot atât de mult timp ca şi muncitorii. Ziarele pe care le citesc sunt predominant de informaţie generală. În timpul liber ei desfăşoară diverse activităţi pentru un venit suplimentar şi fac sport (10–15%). Preferă să privească filme la video în loc să urmărească emisiuni TV 7 MODALITĂŢI DE PETRECERE A TIMPULUI LIBER 289 prin satelit, filmele înregistrate pe casete fiind deja traduse şi implicând un efort de decodificare mai uşor decât emisiunile TV (străine) recepţionate prin satelit. Ascultă cel mai mult muzică uşoară, pentru că, timpul liber, spun ei trebuie să arate, în general cât mai vesel şi fără griji” (Miron, 1996: 28). Se poate observa o predilecţie pentru funcţia estetico-recreativă şi cea estetico-distractivă a timpului liber. În ceea ce priveşte categoria intelectualilor, ,,jumătate dintre respondenţi se declară în favoarea relaţiilor cu oameni influenţi şi le place să organizeze petreceri. Preferă să meargă în vizite la prieteni (44%) şi mai puţin să meargă la cinematograf sau la teatru (13–17%). A petrece bine undeva înseamnă pentru ei să fie invitaţi la masă (87%). În ceea ce priveşte timpul liber, îşi planifică de obicei activităţile pe a doua zi (68%) şi, pe cât posibil, nu fac acţiuni neprogramate. Folosesc timpul liber relativ echilibrat: fac gospodărie (68%), urmăresc emisiuni TV (44%), dar şi muncesc destul de mult pentru un venit suplimentar (32%) şi citesc (48%). Ei urmăresc frecvent emisiunile tipic moderne, cum sunt emisiunile informative lungi, vizionează filmele de lungime normală şi practică întâlnirile sociale la domiciliu” (Miron, 1996: 37–38). De asemenea, în timpul regimului comunist deplasările în exteriorul zonei de reşedinţă aveau ca destinaţie staţiunile turistice, acestea fiind destinaţiile tipice favorite; excursiile la mare sau la munte nu mai erau ieşite din tipare, ci o vacanţă într-o destinaţie precum Delta Dunării reprezenta un element de noutate, se adresa celor care erau pregătiţi să îşi petreacă timpul liber într-un mediu propice sălbăticiei (Pârvulescu, 2015). MODALITĂŢI DE PETRECERE A TIMPULUI LIBER ÎN PERIOADA CONTEMPORANĂ – ANALIZĂ SECUNDARĂ DE DATE STATISTICE Reorganizările societăţii româneşti la nivelul valorilor, tradiţiilor, obiceiurilor, a culturii în sens larg şi a stilului de viaţă, în circumstanţele reformării sociale petrecută după revoluţia din decembrie 1989, a afectat segmente diverse din cadrul populaţiei. Oamenii au fost surprinşi de noi scenarii, atribuţii pe care trebuie să le joace într-o economie de piaţă (Luca, 2013). Factorii care au favorizat dezvoltarea conceptului de timp liber după anul 1989 sunt reprezentaţi de: scăderea săptămânii de lucru la 5 zile lucrătoare, deosebirea între nivelurile de instrucţie ale indivizilor, varietatea ofertelor şi serviciilor dedicate timpului liber, oportunitatea de a îşi petrece vacanţele în străinătate, resuscitarea religiei. Cu toate acestea au existat şi factori negativi care au restrâns diferite forme de desfăşurare a timpului liber: problemele economice de după prăbuşirea regimului comunist, rata crescută a şomajului, neimplicarea statului în evoluţia timpului liber, tulburările prezente în rândul populaţiei după revoluţia din 1989, sentimentele de nesiguranţă, teamă resimţite de cetăţenii ţării. Mircea Comşa (2006) a clasificat populaţia de naţionalitate română în 12 tipologii: optimiştii săraci (7%), optimiştii bogaţi (5%), integraţii pesimişti (18%), 290 CRISTINA LEOVARIDIS, ROXANA ANTIMIU 8 integraţii optimişti (18%), pensionarele sărace (15%), bogaţii moderni (7%), integraţii tradiţionali (3%), integraţii comuni (5%), pesimiştii bogaţi (7%), superpesimistele sărace (4%), superpesimiştii (7%), pensionarele bolnave (9%). Acest studiu a relevat faptul că întreaga populaţie citeşte ziare mai puţin (31% deloc), ascultă radio (67%), citeşte cărţi mai puţin (48% deloc). Aproape toţi indivizii merg rar la teatru, cinema, spectacole, operă, operetă, muzică clasică, discotecă, nu fac sport, nu merg la bar/ restaurant (34%). 20% din populaţie şi-au petrecut în ultimul an o perioadă de timp (vacanţă) într-o altă localitate din România (indiferent dacă la prieteni, rude, la munte, mare sau o altă staţiune). Iar 3% din eşantion îşi petrec concediul în afara ţării. Conform unui studiu realizat de Daedalus Consulting (2007), 76,6% din populaţia României prefera să asculte muzică în timpul liber din weekend, deoarece această activitate poate fi combinată cu o alta, 70,4 % dintre români se uitau la televizor mai mult de 3 ore în zilele de weekend, 67,3% dintre indivizi preferau să facă cumpărăturile în weekend, 27,1% dintre persoanele din mediul urban preferau să meargă la slujbele de duminică; 52,7% dintre români aveau o nevoie acută de socializare, aşa că îşi petreceau timpul liber din zilele de sâmbătă sau duminică în compania prietenilor sau îşi vizitau rudele. Pentru anul 2010, datele arată că populaţia României a oferit o atenţie sporită petrecerii timpului liber în cadrul familiei, grupul primar reprezentând cel mai important grup de sprijin pentru individ. Astfel, ,,relaţiile din familie constituie o dimensiune a vieţii personale pe care vasta majoritate a populaţiei o evaluează în mod pozitiv” (Mărginean şi Precupeţu, 2010: 127). Aşadar, cetăţenii români preferau să îşi petreacă timpul liber purtând discuţii cu ceilalţi membri ai familiei sau vizitându-şi rudele în zilele de weekend. În ultimii ani, studii asupra petrecerii timpului liber de către tineri au fost elaborate de compania D&D Research (2008), în colaborare cu agenţia de publicitate Leo Burnett, denumite Leo Youth I şi II . Studiul a identificat cinci categorii diferite de public: tânărul de modă veche (29,7% dintre tineri), ambiţiosul calculat (19,2%), pesimistul confuz (17,2%), oportunistul (15,2%) şi rebelul de cartier (17,9%). Datele rezultate sunt reprezentative pentru tinerii cu vârste cuprinse între 16 şi 24 de ani din oraşele mari din ţară, de peste 100 000 locuitori. Tânărul de modă veche este un tradiţionalist incurabil, cumpătat în legătură cu toate aspectele vieţii sale, nu cheltuieşte pe distracţie, pune mare preţ pe timpul petrecut la muncă şi nu este interesat de funcţia estetico-recreativă a timpului liber, marea majoritate a acestui segment este de genul feminin. Ambiţiosul calculat se străduieşte din răsputeri să îşi îndeplinească obiectivele, iar libertatea sa economică este rezultatul timpului neîntrerupt petrecut la locul de muncă şi a absenţei timpului liber, a abandonat distracţia şi viaţa personală în avantajul locului de muncă. Pesimistul confuz denotă o atitudine pesimistă faţă de societate, sistemul de educaţie, viitor, nu are încredere în forţele proprii, fiind şi motivul pentru care nu ştie pentru ce carieră să opteze şi îşi duce existenţa din veniturile părinţilor; timpul liber şi-l dedică pasiunilor lui, cumpărăturilor şi prietenilor, stă mult pe Internet, mai ales nopţile pe messenger, 9 MODALITĂŢI DE PETRECERE A TIMPULUI LIBER 291 şi simte nevoia să fie mereu la curent cu ceea ce se întâmplă. Oportunistul este tânărul care nu ştie în ce direcţie se îndreaptă viaţa lui profesională, îşi desfăşoară timpul liber cu prietenii, se distrează, se preocupă îndeseobi de noile gadget-uri şi de tehnologie în general, se întreţine cu ajutorul veniturilor părinţilor, bani pe care îi cheltuieşte pe distracţie şi pe aspectul vestimentar. Rebelul de cartier este tânărul care nu doreşte să se supună regulilor şi normelor societăţii, nu are un loc de muncă, în timpul liber ascultă muzică, în special hip hop, membrii categoriei sunt predominant de gen masculin şi au sub 20 de ani (D&D Research, Leo Burnett, 2008). Un alt studiu realizat pentru a identifica modalităţile preferate de petrecere a timpului liber de către tinerii români, în anul 2008, constata că dacă părinţii lor aveau o predilecţie pentru presa scrisă, cărţile pe care le puteau împrumuta de la bibliotecă, tinerii respondenţi preferă comunicarea virtuală, să îşi petreacă timpul liber cu ajutorul Internetului, a diferitelor site-uri, publicaţii online, blog-uri. Doresc să îşi petreacă timpul liber în afara locuinţei, astfel că spaţiile publice, cele situate în afara locuinţei, sunt locuri predilecte ieşirilor cu prietenii pentru a se distra, a comunica, a socializa, a interrelaţiona şi, totodată, a se preocupa de componenta cognitivă, de învăţare (Mitulescu, 2008). Tinerii ,,vor asculta muzica care este la modă în Occident sau în SUA, vor viziona filme străine, cu predilecţie cele americane, vor mânca în restaurante de tip fast-food” (Mitulesc, 2008: 38). Conform unei alte cercetări întreprinse în 2008 pe un eşantion de persoane cu vârste cuprinse între 15 şi 35 de ani, numărul tinerilor care optează să îşi petreacă timpul liber în faţa ecranelor TV a crescut semnificativ ajungând la 80%. 33% dintre tineri nu fac sport, 24% practică sportul de 2–3 ori pe săptămână şi alţi 13% fac sport zilnic. 60% dintre tineri îşi petrec timpul liber acompaniaţi de prieteni. De 2–3 ori pe lună tinerii merg în cluburi şi baruri (33%, respectiv 40%). Aproximativ jumătate dintre tineri au obiceiul de a merge în excursii şi concerte de muzică modernă de 2–3 ori pe an. Circa 70% din acest segment nu frecventează sălile de teatru şi cinema. Aproximativ o treime utilizează zilnic Internetul ca sursă de comunicare şi informare (Plăeşu şi alţii, 2008). Potrivit unui studiu recent, realizat în 2016, tinerii din generaţia Y sunt motivaţi de un echilibru între muncă şi viaţa privată, doresc să aibă timp liber pentru a îl investi în hobby-uri, vor să muncească în medii de lucru în care atmosfera să fie una armonioasă, relaxantă; sunt interconectaţi prin intermediul reţelelor sociale, cu ajutorul cărora comunică cu prietenii. De asemenea, nevoia de socializare este acută, fapt pentru care în timpul liber îi întâlnim frecvent în compania prietenilor sau a colegilor de serviciu, cu care au legat prietenii sau au descoperit că se bucură de hobby-uri comune (SNSPA, 2016). În urma trecerii în revistă a acestor cercetări, putem remarca faptul că tinerii preferă modalităţile pasive de petrecere a timpului liber: vizionarea emisiunilor TV, ascultarea radio-ului şi a muzicii, navigarea pe Internet, în defavoarea exerciţiilor fizice şi a consumului cultural – mersul la teatru, operă, cinematograf. Potrivit Barometrului de Consum Cultural 2008 , românii nu erau adepţii unui consum intelectual, aceştia nu frecventau sălile de teatru, muzee, operă, cinematograf. 292 CRISTINA LEOVARIDIS, ROXANA ANTIMIU 10 În decursul anului 2008, ,,65% dintre respondenţi spun că nu vizitează niciodată frecvent muzee şi expoziţii”, iar ,,79% nu obişnuiesc să meargă la cinematograf” (CCCDC, 2008: 109). Cele mai populare activităţi de petrecere a timpului liber erau cele de îngrijire corporală, de mers la discotecă/club şi mall. Cei mai mulţi (39%) participau de câteva ori pe lună la una dintre aceste activităţi, iar 21% mergeau maxim o dată pe lună la una dintre activităţile enumerate anterior (CCCDC, 2008). Populaţia României cu vârsta de peste 18 ani îşi desfăşoară timpul liber relativ pasiv, se implică rar în practicarea unui sport, aspect menţionat şi în cel mai recent Barometru de Consum Cultural 2015, în care Institutul Naţional pentru Cercetare şi Formare Culturală a constatat că în anterioarele 12 luni, 72% din respondenţi nu au practicat niciun sport de întreţinere şi 64% nu au participat la nicio competiţie sportivă; fac însă ceva mai des plimbări în parcuri şi excursii în afara localităţii. Din punct de vedere al consumului cultural, 89% nu au fost la nicio operă/operetă, 65% la nicio piesă de teatru, 61% la niciun film la cinema în ultimele 12 luni (INCFC, 2016). În perioada septembrie 2011–septembrie 2012, Institutul Naţional de Statistică a întreprins o cercetare din care a rezultat că în cursul săptămânii populaţia de 10 ani şi peste are mai puţin timp liber în zilele lucrătoare, cu 2:11 ore faţă de zilele de odihnă (circa 4 ore faţă de 6 ore în zilele de odihnă). ,,Comparativ cu bărbaţii, femeile au mai puţin timp liber zilnic, atât în zilele de odihnă, cât şi în zilele lucrătoare (3:40 ore faţă de 4:23 ore în zilele lucrătoare, respectiv 5:41 ore faţă de 6:46 ore în zilele de odihnă)” (INS, 2013: 1). Tinerii de 15–24 de ani studiază zilnic 2:58 ore, mai puţin faţă de copiii de 10–14 ani, care alocă studiului în medie zilnic 5:06 ore. Salariaţii lucrează zilnic în cursul săptămânii în medie 7:44 ore, faţă de patroni care lucrează ceva mai mult – 8:01 ore zilnic (INS, 2013). Fundaţia Europeană pentru Îmbunătăţirea Condiţiilor de Viaţă şi de Muncă (Eurofound) arată, conform cercetărilor sale realizate permanent în ţările europene, că românii petrec 22 de ore pe săptămână (20 de ore bărbaţii şi 24 de ore femeile) îngrijind copiii, foarte aproape de media europeană de 23 de ore, 15 ore pe săptămână (14 ore bărbaţii şi 15 ore femeile) gătind sau făcând curăţenie, mai mult decât media europeană de 11 ore, şi 11 ore pe săptămână (9 ore bărbaţii şi 12 ore femeile), îngrijind persoanele în vârstă sau cu dizabilităţi, mai mult decât media europeană de 8 ore; constatăm, în continuare, că aceste responsabilităţi revin la noi preponderent femeilor. Efectul acestor responsabilităţi casnice face ca 16% dintre angajaţii români (faţă de 14% dintre europeni în ansamblu) să declare că le este dificil să se concentreze la serviciu din cauza prea multor responsabilităţi familiale; pe de altă parte, şi timpul petrecut la locul de muncă este considerat de români prea lung, 38% din ei (faţă de 30% în UE-27) declarând că le este dificil să îşi îndeplinească responsabilităţile familiale din cauza cantităţii prea mari de timp petrecut la locul de muncă (Eurofound, 2012). Datele din Sixth European Working Conditions Survey confirmă, 35% din angajaţii de la noi lucrează peste 40 de ore pe săptămână (faţă de 23% în UE per ansamblu), 50% între 35–40 ore/săptămână (48% în UE) , iar 15% sub 35 de ore (23% în UE) (Eurofound, 2016). 11 MODALITĂŢI DE PETRECERE A TIMPULUI LIBER 293 CONSUMUL DE TIMP LIBER ÎN CAZUL TINERILOR BUCUREŞTENI DIN TREI CATEGORII SOCIODEMOGRAFICE Metodologia cercetării Cercetările calitative nu se fundamentează pe obţinerea unor cifre, a unor procentaje, ele au ca principal scop obţinerea unor descrieri, relatarea unor detalii cu privire la un eveniment sau la o situaţie socială particulară (Şandor, 2013). Ele garantează obţinerea unor descrieri complexe, amănunţite din partea respondenţilor, sondează o problemă şi îi oferă cercetătorului posibilitatea de a analiza situaţia prin prisma descrierilor realizate de subiecţii supuşi cercetării. Acestea se fundamentează pe investingarea constrângerilor cotidiene (Chelcea, 2001). Cercetătorul este implicat în desfăşurarea cercetării calitative, analizele sunt tematice şi decurg din opiniile participanţilor vizavi de o situaţie problematică. Numărul subiecţilor este redus, deoarece prin descrierile ample oferite de indivizi prin intermediul unor procese interactive între cercetător şi respondenţi se poate ajunge la saturaţie. Una dintre tehnicile specifice cercetării calitative este reprezentată de interviu, ca „tehnică de obţinere, prin întrebări şi răspunsuri, a informaţiilor verbale de la indivizi şi grupuri umane în vederea verificării ipotezelor sau pentru descrierea ştiinţifică a fenomenelor socioumane” (Chelcea, 2004: 150). Lucrarea de faţă va utiliza ca tehnică de cercetare interviul semistructurat, cu întrebări prestabilite, în care intervievatorul îi prezintă tema respondentului, apoi conduce interviul în aşa manieră încât să descopere informaţiile care îl interesează. Astfel, acesta se poate abate de la întrebările predefinite şi le poate înlocui cu altele pe parcurs, încât să primească răspunsuri relevante (Agabrian, 2004). Obiectivul general al prezentei lucrări este reprezentat de identificarea modalităţilor de petrecere a timpului liber de către tinerii din mediul urban, grupaţi în trei categorii sociodemografice: celibatari, tinerii care au un partener (căsătoriţi sau aflaţi într-o uniune consensuală), fără să aibă copii şi tinerii căsătoriţi care au copii. Cercetarea calitativă pe care am întreprins-o va avea două părţi complementare: una bazată pe interviurile realizate printr-un ghid de interviu semistructurat aplicat pe un lot de 45 de tineri bucureşteni cu vârste cuprinse între 25 şi 35 de ani (15 tineri necăsătoriţi; 15 tineri care au un partener, fie că sunt căsătoriţi, fie că se află într-o uniune consensuală, dar fără copii şi 15 tineri căsătoriţi care au copii); şi a doua bazată tot pe un ghid de interviu semistructurat aplicat reprezentanţilor unor instituţii ce oferă servicii de petrecere a timpului liber (R1 – reprezentant Serviciul de Informare, Arhivare al unui parc bucureştean; R2 – sociolog al unui muzeu bucureştean; R3 – coordonator promovare al unui teatru liric bucureştean, R4 – manager al unei cafenele din Bucureşti; R5 – marketing specialist al unui lanţ de librării din Bucureşti, R6 – PR specialist al unui teatru dramatic bucureştean; R7 – responsabil cu PR-ul unui cinematograf bucureştean în aer liber. Am realizat două cercetări pentru a compara răspunsurile celor două categorii de subiecţi, respectiv ale celor trei categorii de tineri pe de o parte (ale căror iniţiale 294 CRISTINA LEOVARIDIS, ROXANA ANTIMIU 12 sunt fictive) şi ale reprezentanţilor instituţiilor ce oferă servicii de petrecere a timpului liber (notaţi cu R1, …Rn), pe de altă parte. Fiecare interviu a durat în medie 45–50 de minute, fiind realizate în iulie 2016. Lotul de subiecţi a fost alcătuit prin metoda bulgărelui de zăpadă. Obiectivele specifice ale prezentei cercetări constau în: identificarea tipurilor de activităţi preferate în timpul liber, comparativ pe cele trei categorii de tineri din mediul urban (celibatari, care au un partener – căsătoriţi sau aflaţi într-o uniune consensuală şi căsătoriţi care au copii); identificarea factorilor care influenţează cantitatea de timp liber a acestora; identificarea sumei de bani pe care o investesc în diferitele modalităţi de petrecere a timpului liber şi intervalele de timp liber din cadrul unei săptămâni; identificarea persoanelor cu care aceştia îşi petrec cea mai mare parte a timpului liber. Analiza datelor obţinute prin interviuri realizate cu tineri bucureşteni În ceea ce priveşte tinerii celibatari din mediul urban, toţi cei 15 subiecţi intervievaţi au răspuns la întrebarea ,,consideraţi că vă bucuraţi de suficient timp liber?” în unanimitate „Nu”. Motivul principal îl reprezintă orarul încărcat, programul solicitant de la job: ,,când vrei să îţi clădeşti o carieră nu prea mai ai timp personal, în principiu timpul liber este foarte limitat şi construit în funcţie de orele petrecute la birou” (C. C., 26 de ani, celibatar); ,,nu cred că mă bucur suficient, mai ales în perioadele cu multe proiecte. Am un job care îmi solicită mult timp, cam 5 luni pe an, lucrez la o companie cu profil de recrutare şi nu am timpul liber pe care mi l-aş dori. Aici mă refer, în special, la zilele din timpul săptămânii şi unele din weekend în care trebuie să fiu prezentă la birou” (D. G., 26 de ani, celibatară); ,,nu consider că dispun de suficient timp liber din cauza programului de lucru fix de la ora 9:00 până la 17:30, cu toate acestea, consider că trebuie să existe un echilibru între cele două: muncă şi timp liber. Dacă eşti workaholic (dependent de muncă) renunţi fără să vrei la multe plăceri din viaţă şi atunci aproape că devii un robot.” (I. Ş., 25 de ani, celibatară); ,,nu chiar, m-aş bucura să am mai mult timp liber, dar, din păcate, jobul nu îmi permite, lucrez într-o agenţie de publicitate şi programul este încărcat din cauza portofoliul mare de clienţi” (L. B., 29 de ani, celibatară); ,,nu prea, prea puţin spre deloc, motivul este serviciul de 8 ore pe zi plus drumul dus–întors, facultatea, deoarece frecventez cursurile de master care durează foarte mult timp” (O. N., 29 de ani, celibatară). Şi tinerii căsătoriţi sau aflaţi într-o uniune consensuală au declarat că la momentul actual nu se bucură de suficient timp liber, deoarece cariera reprezintă un inconvenient când se aduce în discuţie timpul liber: ,,momentan nu consider că mă bucur de suficient timp liber fiind că jobul îmi ocupă marea majoritate a timpului liber” (A. N., 26 de ani, masculin, într-o uniune consensuală); ,,momentan nu dispun de cantitatea de timp liber dorită, însă programul de timp liber este structurat adecvat mărimii sale, important este ca şi acel mic spaţiu să îl putem fructifica în mod cât mai personal, original şi să ne poate stimula ulterior pentru atingerea obiectivelor proprii” (C. C., 35 de ani, căsătorită). În rândul tinerilor 13 MODALITĂŢI DE PETRECERE A TIMPULUI LIBER 295 căsătoriţi cu copii există şi persoane care pot menţiona că se bucură de oarecare timp liber, deoarece se află în concediul postnatal de creştere şi îngrijire a copilului, care, cel puţin pentru o perioadă de timp determinată, le-a eliberat de stresul din mediul organizaţional; la polul opus, se află persoanele care nu dispun de suficient timp liber, deoarece cariera reprezintă un segment important din existenţa lor, la fel şi familia de procreere, în cadrul căreia îngrijirea copilului, dar şi treburile casnice ocupă o mare parte din timp: ,,nu pot să spun, eu care am copil până într-un an, nu pot să zic că am timp liber, toată ziua sunt cu fetiţa pentru că este mult de lucru cu un copil aşa de mic. Este foarte greu de vorbit de timp liber, ţin foarte mult la nevoile copilului, la necesităţile ei când îmi organizez timpul” (I. D., 35 de ani, căsătorită, un copil); ,,din păcate, nu consider că am destul de mult timp liber cât să mă bucur de relaxare. Am un program destul de solicitant la birou” (G. C., 29 de ani, căsătorit, un copil); ,,nu prea. Mă ocup de copil şi de activităţi de genul: curăţenie, cumpărături, gătit” (I. G., 26 de ani, căsătorită, un copil). În ceea ce priveşte întrebarea ,,de cât timp liber dispuneţi în medie în zilele lucrătoare? Dar în weekend?”, 10 din cei 15 respondenţi din segmentul tinerilor singuri au afirmat că dispun, în medie, de 4–5 ore libere în timpul săptămânii şi de tot weekend-ul pe care pot să îl dedice activităţilor de recreere. La polul opus se află 3 respondenţi care au declarat că în zilele lucrătoare nu pot spune că au timp liber, iar weekend-ul este cel pe care îl dedică în mod complet activităţilor de dezvoltare personală: ,,în zilele lucrătoare nu prea există timp liber. Muncesc într-o agenţie de publicitate, între 8 şi 12 ore pe zi, deci, când ajung acasă nu îmi mai permit să fac altceva decât să îmi fac un duş, să mănânc şi să mă odihnesc, adică să adorm în următoarele 10 minute după ce m-am aşezat în pat. Singurele zile din săptămână când pot vorbi de timp liber sunt sâmbăta şi duminica pe care le am libere în totalitate” (L. B., 29 de ani, celibatară); ,,stai să mă gândesc, că nu am calculat niciodată cât aş putea să am, în zilele lucrătoare prea puţin spre deloc, muncesc şi sunt studentă la un master din cadrul SNSPA, weekend-ul pot spune că îl am liber” (O. N., 29 de ani, celibatară). Tinerii căsătoriţi au fost de părere că în timpul zilelor lucrătoare dispun de aproximativ 3–4 ore libere, iar în weekend timpul liber este restrâns nu de job, ci de îndeplinirea atribuţiilor casnice: ,,în principal nu am mari restricţii asupra timpului. Reuşesc de cele mai multe ori să mi-l organizez aşa cum vreau eu. Prin urmare, dacă simt nevoia acută de timp liber, îmi pot face. Pot spune că reuşesc să îmi aloc 3–4 ore în timpul săptămânii după job şi cursurile la care reuşesc să ajung la facultate, şi în weekend cam 7–8 ore după ce ajut la îndatoririle gospodăreşti, în principal la cumpărături” (L. V., 30 de ani, căsătorit). Tinerii căsătoriţi care au copii au stabilit că se bucură în medie de 2–3 ore libere în timpul săptămânii, după ce şi-au îndeplinit responsabilităţile de la birou, după ce îi însoţesc pe cei mici de la grădiniţă/şcoală spre casă, şi de aproximativ 8 ore în weekend, după terminarea treburilor casnice, a gătitului etc.: ,,în zilele lucrătoare 2 ore, timp liber înseamnă că ies cu copiii în parc după ce i-am luat de la grădiniţă. În weekend puţin mai mult, după ce terminăm cu treburile prin casă, ne mai jucăm cu fetiţele” (E. D., 35 de ani, căsătorită, doi copii). 296 CRISTINA LEOVARIDIS, ROXANA ANTIMIU 14 Referitor la întrebarea ,,ce vă place să faceţi în timpul liber din timpul săptămânii? Dar în weekend?”, marea majoritatea a subiecţilor singuri au declarat că preferă să vizioneze un film, un serial sau un documentar, fie la TV, fie pe calculator prin Internet, fie prin achiziţionarea unui DVD sau chiar la cinematograf. De asemenea, aceştia acordă timp semnificativ şi lecturii, pun mare accent pe dezvoltarea personală şi pe informarea dobândită cu ajutorul cărţilor. O altă modalitate predilectă de desfăşurare a timpului liber o reprezintă navigarea pe Internet sau utilizarea diverselor reţele sociale (Facebook, Skype) prin intermediul cărora pot intra în contact cu prietenii, cu rudele aflate la distanţă. Observăm predominarea funcţiei estetico-distractive (conform lui A. Francisc) a timpului liber din zilele lucrătoare, în cazul tinerilor necăsătoriţi, divertismentul joacă un rol primordial în înlăturarea stării de anosteală, de oboseală: ei aleg să îşi desfăşoare timpul liber în mod pasiv, vizionând filme, navigând pe Internet, discutând în mediul virtual; filmele, dar şi discuţiile din mediul virtual fiind cele care înlătură starea de oboseală; dar acordă şi o atenţie sporită consumului cultural, prin lectură. În weekend, în schimb, activităţile sunt de natură activă, indivizii preferă să se recreeze alături de prieteni, rude: preferă să iasă în parc, în oraş, să facă drumeţii în aer liber, să îşi viziteze rudele sau prietenii, să întreprindă diverse excursii în afara oraşului, să meargă la teatru sau concerte. Aşadar, în weekend activităţile favorite sunt cele active, remarcându-se un grad mai crescut de frecventare a activităţilor cultural-artistice – cinema, teatru, concerte: ,,în timpul săptămânii, de obicei, citesc şi mă documentez pe temele de interes pentru mine, stau pe Facebook, discut pe Skype cu persoanele mai depărtate. Spre deosebire de zilele săptămânii, în weekend ies cu prietenii pe care nu i-am văzut de ceva vreme, îmi fac cumpărăturile de care am nevoie, ocazional merg la teatru, am timp să ies în parc sau să plec din oraş, am timp să fac lucruri handmade (genţi, bijuterii), mă uit la filme, mai ies la alergat în parc” (D. G., 26 de ani, celibatară); ,,diferenţa între timpul liber din weekend şi din timpul săptămânii este că în weekend poţi să plănuieşti mai multe lucruri pe care să le faci într-o zi. Astfel, nu există neapărat o diferenţă în ceea ce aş face în timpul săptămânii faţă de ceea ce aş face în weekend. Totuşi, prefer ca în timpul săptămânii, ceea ce fac să se încadreze până la maxim ora 23:00. În timpul săptămânii stau acasă, mă uit la filme, citesc. Excepţie e Campionatul corporate de Darts care se desfăşoară în acest sezon în zilele de marţi, o dată la două săptămâni. În weekend, începând cu seara de vineri, îmi place să ies în oraş, fie la suc, fie la un vin. De cele mai multe ori se lasă cu dans până la 2–3 dimineaţa. Aceste ieşiri, însă, sunt rare, în medie o dată pe lună. Tot în weekend îmi place să ajung în acele zone din oraş la care ajung mai greu pentru că sunt mai departe faţă de locul în care stau. Poate fi vorba de un parc (Herăstrău) sau un magazin de decoraţiuni (Ikea) sau un festival de muzică (Sound & Vision, Gara Regală Băneasa)” (I. Ş., 25 de ani, celibatară); ,,timp liber în timpul săptămânii nu există. În weekend, ies în oraş cu prietenii la o plimbare, în parc, în afara Bucureştiului, o mica evadare din aglomeraţia oraşului nu strică. Îmi vizitez părinţii sau vreo rudă care stă la curte şi astfel putem sta la iarbă verde, la aer curat” (L. B., 29 de ani, celibatară); un singur respondent din cei 15 intervievaţi 15 MODALITĂŢI DE PETRECERE A TIMPULUI LIBER 297 a menţionat faptul că frecventează lăcaşurile de cult, rata de vizitare a bisericilor reducându-se dramatic: ,,când am puţin timp liber îmi place să citesc. În weekend, în timpul meu liber obişnuiesc să merg la câteva slujbe, duminica de la 8 până la 12, care sunt pentru odihna mea sufletească şi după prânz, la fel, să citesc sau mai ieşim, ne mai întâlnim câţiva prieteni la o discuţie, la un film, mai mâncăm ceva împreună sau câte o plimbare prin parc, acum că s-a încălzit” (O. N., 29 de ani, celibatară). Cât priveşte opinia tinerilor căsătoriţi sau care se regăsesc într-o uniune consensuală, aceştia preferă să iasă în oraş cu prietenii, componenta socială predominând. Ei recurg în timpul liber şi la vizionarea de filme, la TV, calculator sau cinematograf. Funcţia estetico-distractivă prin intermediul recreaţiei, şi anume al excursiilor, joacă un rol important în viaţa tinerilor căsătoriţi, care pe perioada weekend-ului realizează drumeţii, îşi vizitează rudele sau aleg să viziteze destinaţii turistice din interiorul ţării. În cazul acestora putem observa şi o preocupare sporită pentru consumul intelectual, în special pentru teatru şi lectură: ,,de cele mai multe ori eu şi soţul meu ne întâlnim cu diferiţi prieteni la finalul zilei, mergem la o cafenea, restaurant şi povestim ce am mai făcut, ce mai este nou prin domeniul fiecăruia sau ce oportunităţi au mai apărut. Eventual putem ajunge şi pe la un film dacă este ceva interesant” (A. G., 29 de ani, căsătorită); ,,mergem la teatru, concert, expoziţii de artă, lectură, dar de cele mai multe ori mă retrag în lectură pe fondul muzical pe care îl solicită mintea şi trupul meu în momentul acela. Weekend-ul este special, în general, începând cu sosirea primăverii în fiecare weekend călătorim, ieşim din Bucureşti cu maşina personală şi străbatem ţara, în fiecare săptămână altă rută şi alt traseu, munte, sate, evenimente culturale din alte oraşe ale ţării, excursii şi escaladări montane până toamna târziu, iar iarna mai mergem la munte pentru ski” (O. M., 33 de ani, căsătorită). Din prisma tinerilor cu copii, activităţile preferate ,,se învârt” în jurul lumii copilului, aceştia preferă să facă plimbări în parc, drumeţii în natură, să vizioneze filme pentru a se relaxa, iar în weekend întreprind activităţi mai complexe, se întâlnesc cu prietenii, realizează excursii în afara capitalei pentru dezvoltarea personală a copilului: ,,plimbările în parc, ieşirile în natură, iar în weekend întâlniri cu diverse grupuri de prieteni, cu diferite teme, mai ales de dezvoltare personală, activităţi pentru cea mică” (S. I., 35 de ani, căsătorită, un copil); ,,ieşim în parc şi în weekend vizităm prieteni care au copii cu vârste apropiate” (I. D., 35 de ani, căsătorită, un copil); ,,în puţinul timp pe care îl am în timpul săptămânii prefer să ies cu fetiţa în parc. În weekend, merg la film cu soţia, uneori o luăm şi pe cea mică. Mai rar, poate o dată pe lună, ne vedem cu prietenii de familie” (G. C., 29 de ani, căsătorit, un copil). În ceea ce priveşte întrebarea ,,care sunt factorii care vă stabilesc cantitatea de timp liber pe care v-o petreceţi?”, subiecţii intervievaţi au răspuns cu toţii că latura profesională este cea care deţine cel mai mare impact asupra cantităţii de timp liber – programul încărcat de la birou, cele 8 ore de lucru, la care se pot adăuga orele suplimentare în cazul în care anumite sarcini sunt urgente, şi orele destinate transportului până la locul de muncă: ,,lucrez în domeniul bursei de valori şi una dintre principalele misiuni ale companiei este de a stabili relaţii pe termen 298 CRISTINA LEOVARIDIS, ROXANA ANTIMIU 16 lung între investitori, mai precis clienţi, şi companii. Aşa că sarcinile de la birou, noii clienţi pe care trebuie să îi contactez şi să îi conving să apeleze la serviciile noastre îmi ocupă cea mai mare parte din timp” (C. C., 26 de ani, celibatar). Pentru alţi respondenţi, şi activităţile gospodăreşti (cumpărăturile, curăţenia, gătitul) joacă un rol important: ,,jobul, lucrez în medie între 8 şi 12 ore, ceea ce nu îmi permite să mai fac şi altceva pe lângă, iar în weekend, chestiunile administrative: fac curat în apartament, merg şi fac cumpărăturile pe o săptămână întreagă, având în vedere că în timpul săptămânii, fac doar cumpărături minore din cauza timpului restrâns şi a oboselii, stresului de peste zi, gătesc” (L. B., 29 de ani, celibatară); ,,factorii care îmi influenţează timpul liber sunt volumul de muncă, starea de sănătate care este vitală ca să îţi pot continua orice altă activitate şi durata zilei, nu îmi place iarna pentru că ziua este foarte scurtă, se întunecă mult mai repede, şi treburile administrative din casă” (D. G., 26 de ani, celibatară). Şi sănătatea, menţinerea unui echilibru psihologic şi fiziologic reprezintă un criteriu esenţial pentru aderarea la o modalitate diversificată de petrecere a timpului liber. Totodată, şi gradul de instruire ocupă un loc central în modelarea formelor de desfăşurare a timpului liber, astfel, persoanele cu studii medii deţin o pondere mult mai ridicată de satisfacţie, de mulţumire cu privire la modul de utilizare a timpului liber, pe când persoanele cu studii superioare se află pe o treaptă de satisfacţie mai joasă. În cazul tinerilor intervievaţi, doi dintre aceştia au susţinut că activitatea academică le stabileşte, alături de job, cantitatea de timp liber: ,,serviciul în primul rând, pentru că aici nu am cum să îl scot din schemă este de luni până vineri şi cursurile de la master la fel, care ocupă timp, nu reuşesc chiar la toate, dar 90% minim vreau să le acopăr. Fiecare zi este prinsă, rar scap sub orele 21:00–22:00” (O. N., 29 de ani, celibatară). Putem constata că şi în cazul tinerilor căsătoriţi, aspectul profesional şi cel educativ reprezintă factorii cu cel mai semnificativ impact asupra cantităţii de timp liber. Pe loc secund se situează sarcinile casnice şi nevoile partenerului de viaţă: ,,în principal, jobul cred că este factorul cel mai constrângător, este singurul care îmi mănâncă cel mai mult timp” (A. N., 26 de ani, masculin, uniune consensuală); ,,timpul liber depinde în mare măsură de activităţile în care sunt solicitat la firmă şi de timpul petrecut la facultate, urmez cursurile unei a doua facultăţi. La companie când trebuie să livrăm proiecte într-un timp limită, anulez orice idee de timp liber” (L. V., 30 de ani, căsătorit); ,,în primul rând, programul de la serviciu, în funcţie de task-urile zilnice, programul de lucru se poate prelungi în detrimentul timpului liber. Apoi mai sunt şi micile treburi gospodăreşti care trebuie făcute cu o regularitate aproape nemţească. După aceste prioritizări pot spune că începe să bată ceasul timpului meu liber” (S. U., 30 de ani, căsătorită). Potrivit opiniei tinerilor căsătoriţi cu copii, nu doar profesia este cea care le diminuează cantitatea timpului liber, ci şi nevoile şi interesele celor mici: ,,petrecerea timpului liber ţine foarte mult de opţiuni, cum le prioritizezi. Timp liber am doar atunci când doarme fetiţa, dacă mai este cineva în casă să se uite după ea” (I. D., 35 de ani, căsătorită, un copil); ,,stresul sau oboseala acumulate la birou. Iar cu familia este normal să îţi petreci timpul liber, şi cu copilul, atât timp cât este un copil dorit şi vrei să crească într-un mediu frumos şi cu destul de multă atenţie” (L. M., 32 de ani, 17 MODALITĂŢI DE PETRECERE A TIMPULUI LIBER 299 căsătorită, un copil); ,,munca, deci serviciul, şi datoriile din casă, deci gospodăria, cumpărăturile săptămânale, curăţenia, gătitul” (P. A., 35 de ani, căsătorită, un copil). La întrebarea ,,în medie, cât cheltuiţi săptămânal pentru petrecerea timpului liber?”, marea majoritate a indivizilor au declarat că ei cheltuiesc între 100 şi 200 de lei: ,,cheltuiesc maxim 100 de lei săptămânal pentru a achiziţiona cărţi, pentru că le îndrăgesc foarte tare, prefer să le adaug în biblioteca mea de acasă şi nu să le împrumut de la vreo bibliotecă publică. Şi, după cum ţi-am spus, redactez articole pentru un site, aşa că multe dintre cărţi le folosesc ca sursă de inspiraţie” (A. D., 29 de ani, celibatară); suma maximă pe care un respondent o oferă pentru a îşi petrece timpul liber fiind de 500 de lei: ,,pot spune despre mine că sunt o persoană foarte sociabilă şi îmi place să ies în oraş cu prietenii. Mergem la cafenele sau ne întâlnim în diverse contexte sociale precum evenimentele. Da, pot afirma că, în medie, cheltuiesc cam 500 de lei” (C. C., 26 de ani, celibatar). Cât priveşte bugetul alocat de tinerii căsătoriţi pentru desfăşurarea timpului liber, acesta variază de la 100 până la 300 de lei: ,,sumele sunt, în medie, cuprinse între 100 şi 300 de lei. Depinde ce activităţi găsim să facem. De regulă, nicio săptămână nu seamănă cu alta. Dacă avem chef putem să mergem într-un weekend la terasă, cafenea, la un film cu prietenii sau de ce nu o escapadă la mare sau la munte, şi atunci cheltuim mai mult” (T. B., 25 de ani, feminin, uniune consensuală). Din prisma tinerilor căsătoriţi care au copii, cheltuielile sunt minime sau cuprinse între 100 şi 200 de lei: ,,nu mult, de exemplu aici, în parc, este gratuit. Bucuria la nivelul ăsta de vârstă nu costă, spre deosebire de alte niveluri. Când o să mai crească, acum le bucură şi o piatră şi o frunză” (E. D., 35 de ani, căsătorită, doi copii); ,,în timpul săptămânii nu cheltuiesc mulţi bani pentru că acest timp liber nu prea există şi ieşim mai mult în parc. În weekend costurile alocate timpului liber cresc sau scad în funcţie de activitatea aleasă. Într-o zi de weekend în Bucureşti, compusă dintr-o ieşire la o terasă, o plimbare în parc şi un film se cheltuiesc, în medie, între 100 şi 200 de lei” (I. P., 26 de ani, căsătorită, un copil). Referitor la întrebarea ,,care sunt orele în care vă bucuraţi de timp liber în zilele lucrătoare? Dar în cele de weekend?”, marea majoritate a tinerilor celibatari au răspuns că orele predilecte sunt 19:00–24:00, atunci când se întorc de la serviciu, în zilele lucrătoare; totodată, cei mai mulţi respondenţi au fost de acord că nu sunt constrânşi să întreprindă nicio activitate profesională în zilele de sâmbătă şi duminică, aşa că le pot dedica variatelor modalităţi de petrecere a timpului liber. Orele variază şi în cazul tinerilor căsătoriţi, dar în zilele lucrătoare se pot bucura de timp liber în intervalul orar 19:00–23:00, iar weekend-ul complet îl pun la dispoziţia timpului liber: ,,îmi este greu să estimez, 19:00–23:00 în timpul săptămânii, după ce ajung de la birou, mai fac cumpărături, de fapt cât rezist 23:00–24:00, când se cunoaşte oboseala. Iar în weekend nu am niciun fel de reţinere, încerc să mă bucur, să fructific cât mai mult timpul acela” (A. N., 26 de ani, masculin, uniune consensuală). Din perspectiva tinerilor căsătoriţi care au copii şi responsabilităţi la locul de muncă, în timpul săptămânii timpul liber se poate regăsi seara, în intervalul orar 18:00–21:00, persoanele care se află în concediu postnatal au declarat că orele de somn ale copilului reprezintă o ,,evadare”, iar cele cu profesii liberale dispun de o perioadă mai îndelungată de 300 CRISTINA LEOVARIDIS, ROXANA ANTIMIU 18 timp liber. Cu toate acestea, marea majoritate a declarat că în weekend după terminarea treburilor casnice se pot bucura de o doză mai crescută de timp liber, cam după ora 14:00 până la ora 21:00. Potrivit răspunsurilor la întrebarea ,,practicaţi vreun sport în timpul liber? Cât timp îi alocaţi?”, cei mai mulţi dintre respondenţi au înţeles cât de importantă este sănătatea pentru a se menţine un echilibru între starea fizică şi cea psihică: ,,în timpul liber îmi place să înot, practic acest sport de la o vârstă fragedă. Înainte alocam mai mult timp şi pentru antrenamente, acum în jur de 2 ore le petrec la piscină” (I. B., 25 de ani, celibatar); ,,între orele 22:00 şi 23:00 alerg în parc, am ales acest interval orar deoarece nu este lume multă prezentă şi pot alerga nestingherit fără să deranjez sau să ocolesc pe cineva” (C. L., 25 de ani, celibatar); ,,făceam aerobic şi tae bo 3 ore pe săptămână, dar de când nu mai merg la sală fac o pauză. Acum fac mai mult kinetoterapie sau merg pe bicicletă sau pe jos” (D. C., 25 de ani, celibatară); ,,nu sunt o împătimită a sportului, dar mai alerg în parc, cam jumătate de oră, de 2–3 ori pe săptămână” (D. G., 26 de ani, celibatară); doi dintre indivizii intervievaţi joacă tenis în timpul liber; iar alţi trei respondenţi merg la sală, unde practică aerobic, kangoo, cardio, zumba, cam 3 ore pe săptămână. Putem observa că activitatea favorită este alergatul în parc, iar persoanele care nu practică în prezent niciun sport au alocat în trecut durate considerabile pentru această manieră de desfăşurare a timpului liber: ,,nu mai practic niciun sport, obişnuiam să alerg vara mai ales, mă trezeam la 5, alergam jumătate de oră şi apoi plecam la muncă. Dar asta s-a întâmplat acum o vară–două, acum nu am mai avut timp să mă ocup de aşa ceva. Şi am mai mers la sală mai demult, dar la fel am putut să fac doar o vară treaba asta când nu aveam cursuri” (O. N., 29 de ani, celibatară). Marea majoritate a tinerilor căsătoriţi fără copii nu practică niciun sport, iar cinci dintre ei au menţionat că au diverse hobby-uri în domeniul sportiv, precum tenisul de câmp, mersul pe bicicletă, fotbalul din weekend cu prietenii, înotul, karate: ,,schiul din copilărie, mai ales iarna mergem la munte pentru a îl pune în practică. Apoi mersul pe bicicletă, pe role prin parc primăvara şi vara, în fiecare duminică. Şi când am timp merg la piscină să înot sau vara la mare. Pentru schi mergem de două ori pe lună la munte, aproximativ 5 ore pe zi” (C. C., 35 de ani, căsătorită). Tinerii care au copii au afirmat că la momentul actual nu practică niciun sport deoarece timpul nu le permite, dar şi-au dedicat o parte a timpului sportului înainte de naşterea copiilor. În schimb, şase părinţi au declarat că practică sport, dar nu foarte des, activităţi precum mersul la sală, gimnastică, bicicletă: ,,eu sunt instructor de tango argentinian, şi cam asta fac, mă mai duc din când în când la yoga când îmi permite programul. Având în vedere faptul că activitatea de instructor este ceva profesional, nu aş introduce-o în categoria de timp liber, însă dansez şi în afara cursurilor, săptămânal acord dansului extra câteva ore, iar pentru cursuri alte câteva ore, între 2 şi 4, să zicem” (L. T., 35 de ani, căsătorită, un copil); ,,dacă se poate numi sport, ies cu rolele şi cu bicicleta prin parc şi fac fitness, cumulate cam 6 ore săptămânal” (P. A., 35 de ani, căsătorită, un copil). Conform răspunsurilor de la întrebarea ,,frecventaţi des spaţiile culturale şi cum puteţi descrie experienţa cu acestea?”, dintre celibatari o treime nu frecventează 19 MODALITĂŢI DE PETRECERE A TIMPULUI LIBER 301 spaţiile culturale (teatru, muzeu, operă, bibliotecă, librării), alţi cinci respondenţi preferă să meargă la teatru, trei la muzeu, iar alţi doi prin librării cam o dată pe lună: ,,mă duc frecvent la teatru, cam o dată pe lună, deoarece la fiecare piesă la care am participat am avut prilejul să mă deconectez de stresul zilnic, de problemele cotidiene şi să mă relaxez” (I. B., 25 de ani, celibatar); ,,merg la teatru şi în librării de cele mai multe ori. Mi-aş dori să merg mai des pentru că este o experienţă faină, care mă scoate din rutină şi îmi oferă alte perspective” (D. G., 26 de ani, celibatară); ,,merg la teatru cam o dată pe lună. Este bucurie şi hrană pentru suflet. Cred că în Bucureşti am încercat multe, de la Teatrul Odeon până la Teatrul I. L. Caragiale, Nottara, pentru că îmi place să văd jocul actorilor în scenă” (A. P., 29 de ani, celibatară); ,,când îmi iau concediu, obişnuiesc să vizitez muzee şi alte obiective turistice cu precădere istorice deoarece sunt pasionată de artă, istorie şi cultură. Sunt întotdeauna impresionată, deoarece fiecare experienţă de acest gen îmi îmbogăţeşte cunoştinţele şi mă relaxează” (R. Z., 25 de ani, celibatară); ,,nu prea, cu ruşine. Am fost acum o lună la Muzeul Ţăranului Român. Din păcate, nu merg foarte des, este interesant, dar nu suport lumina artificială şi de asta evit” (D. C., 25 de ani, celibatară); ,,la teatru recunosc că nu am mai fost de ceva timp. La operă la fel, de obicei în ceea ce priveşte cultura mai merg prin muzee şi citesc eu cărţi împrumutate de la bibliotecă sau le cumpăr de prin librării, adică aşa îmi acord eu timp pentru cultură. Ce citesc, ce vorbesc cu alţii, ce mă documentez, ce cărţi aflu, ariile care mă interesează, cam acest fel, deci mă documentez singură. La muzeu o dată la câteva luni” (O. N., 29 de ani, celibatară). Spre deosebire de celibatari, cei căsătoriţi vizitează în unanimitate instituţiile ce oferă cultură înaltă; trec pragurile teatrelor din Bucureşti, frecventează muzeele atât în ţară, cât şi în străinătate: ,,pot spune că în ultima vreme, date fiind împrejurările am început să obişnuiesc să trec şi pe la bibliotecă. Merg de obicei la Biblioteca Naţională, pentru că este aproape de zona în care locuiesc. La teatru merg în medie de 2 ori pe lună. La muzeele din Bucureşti sincer nu prea am mai fost în ultima vreme. Ultimul pe care l-am vizitat a fost Muzeul Naţional al Satului, asta anul trecut, însă de fiecare dată când prind momentul unui city break, muzeele sunt sigur pe listă” (L.V., 30 de ani, căsătorit). Marea majoritate a respondenţilor căsătoriţi cu copii au declarat că nu se mai pot preocupa de activităţile culturale de când au venit pe lume cei mici: ,,nu, nu am cu cine îl lăsa pe cel mic şi băiatul meu gălăgios nu mi-ar permite, adică mi-ar face plăcere, dar momentan nu este potrivit pentru noi, aşteptăm să crească să îl putem include şi pe el” (M. E., 35 de ani, căsătorită, un copil); şase persoane au afirmat că preferă să meargă la teatru, iar ca instituţii culturale secundare putem identifica muzeul şi biblioteca: ,,ocazional, când sunt spectacole la teatru care ne interesează, să zicem lunar, eventual luăm şi fetiţa sau o lăsăm în compania bunicilor” (S. I., 35 de ani, căsătorită, un copil); ,,le frecventam într-un timp, teatrul în special, numai că de-o vreme nu îmi mai permite. Tot ce înseamnă timp liber îl petrec cu copilul, aşa că mă duc în zona culturală unde pot să iau şi băiatul, târguri, evenimente, muzee la care să poată participa şi el, şi mai vizitez Ludoteca pentru copii din cadrul Bibliotecii Naţionale” (L. T., 35 de ani, căsătorită, un copil); ,,îmi place să merg la teatru, în special la Teatrul de Comedie. La bibliotecă mă duc prin prisma profesiei 302 CRISTINA LEOVARIDIS, ROXANA ANTIMIU 20 de avocat de fiecare dată când am nevoie pentru un caz de vreo carte veche pe care nu o pot găsi online. Iar la teatru, mi se pare impresionant că acei oameni joacă pentru tine, că se creează o atmosferă personală între actori şi spectatori” (I. P., 26 de ani, căsătorită, un copil). Cât priveşte întrebarea ,,preferaţi să vă petreceţi timpul liber în mod pasiv? Cât timp dedicaţi acestor activităţi?”, majoritatea respondenţilor au susţinut că în principal în timpul săptămânii îşi petrec timpul liber în mod pasiv, iar în weekend preferă activităţile mai active precum ieşirile în oraş cu prietenii, vizitarea rudelor. Programul încărcat de la birou, rutina zilnică, stresul acumulat în mediul de lucru sunt elementele care determină indivizii să opteze pentru o modalitate pasivă de petrecere a timpului liber deoarece ,,energia se scurge încetul cu încetul”, iar pentru a fi capabili să se relaxeze optează pentru alternative care să nu îi solicite nici fizic, nici intelectual – activităţile preferate sunt navigatul pe Internet, fie că ne referim la reţelele sociale care le permit să menţină legătura cu prietenii, fie site-urile pe care pot urmări filme online, vizionarea programelor TV, muzica este ascultată în timpul în care întreprind şi alte acţiuni: ,,nu îmi displace să îmi petrec timpul liber în mod pasiv. Sunt tot metode de relaxare. Pe Internet petrec foarte mult timp, din păcate, mai ales de când au apărut telefoanele smart şi ai acces la Internet oriunde. Stau pe Internet cel puţin 4 ore pe zi şi asta pentru că nu am televizor” (I. Ş., 25 de ani, celibatară); ,,la televizor o dată la jumătate de an, doar când merg acasă şi chiar văd un film care să mă atragă. Filme de calitate încercăm să vedem la cinema, care au un mesaj de transmis, istorice, de dragoste, să aibă ceva constructiv, clar nu orice fel de film” (O. N., 29 de ani, celibatară); ,,mai mult în timpul săptămânii îmi petrec timpul liber, puţinul pe care îl am în mod pasiv. Scurta vizionare a programelor TV, nimic de la TV nu reuşeşte să îmi capteze atenţia pentru mai mult de 30 de minute, deci timpul petrecut în faţa televizorului înseamnă mai mult o butonare iraţională a telecomenzii” (L. B., 29 de ani, celibatară); ,,stau pe Internet de obicei în drumul până la birou sau seara pe Facebook sau Skype să vorbesc cu prietenii din zone mai îndepărtate. Vizionez TV-ul când gătesc sau mănânc, iar radio-ul este zgomotul de fundal când fac curat prin casă sau merg la cumpărături. Dintre toate cred că navigarea pe Internet îmi consumă cel mai mult timp, vreo două ore” (D. D., 29 de ani, celibatară). În opinia tinerilor căsătoriţi fără copii, Internetul şi vizionarea programelor TV sunt modalităţile predilecte de petrecere pasivă a timpului liber: ,,sunt atent la TV cât să mă pot pune la curent cu informaţii relevante şi câteodată pentru divertisment. Oricum bătălia pentru supremaţie este câştigată de Internet. Dar petrecerea timpului pasiv depinde şi foarte mult de stare. Dacă chiar sunt într-o zi leneşă sau fără chef pot să îmi dedic tot timpul acestor activităţi. Dacă vrei şi un număr, aş putea să îţi spun că găsesc două ore pentru asta zilnic în majoritatea timpului” (R. F., 28 de ani, masculin, într-o uniune consensuală). Tinerii căsătoriţi cu copii preferă să îşi petreacă timpul liber într-o manieră activă, factorul cu impact cel mai mare fiind copiii, însă în timpul săptămânii, când le permite programul, navighează pe Internet, vizionează filme şi ascultă muzică: ,,da, mai stau pe Internet, pe reţele sociale sau mă informez cu privire la creşterea copilului de pe variate forum-uri, grupuri dedicate tinerelor 21 MODALITĂŢI DE PETRECERE A TIMPULUI LIBER 303 mămici, site-uri de specialitate” (I. D., 35 de ani, căsătorită, un copil); ,,fac de toate, sunt şi activă şi pasivă. Ascult muzică, privesc pe Internet lucruri ce ţin de pasiunea mea, dansul, pe Youtube găsesc filme, combinat, le amestec ca să am timp pentru toate” (L. T., 35 de ani, căsătorită, un copil) În ceea ce priveşte întrebarea ,,Cât de des călătoriţi în timpul liber şi în ce perioadă?”, în unanimitate, respondenţii au declarat că preferă să călătorească în concedii, în special pe durata verii, dar întreprind şi mici excursii la munte, în perioada sărbătorilor de iarnă. Organizează aproape lunar mici escapade pe perioada weekend-urilor, când se retrag din aglomeraţia capitalei pentru a vizita diverse obiective turistice din ţară sau pentru a fi alături de rudele lor; aceste excursii nu sunt de amploarea celor din perioada vacanţelor, când indivizii au ca destinaţii turistice predilecte litoralul pe timp de vară şi muntele pentru sezonul de ski iarna sau chiar vacanţele planificate în afara ţării: ,,de obicei îmi iau concediu vara sau iarna şi îl cuplez cu un weekend. Cam 4–5 zile stau în vacanţă, depinde şi de posibilităţile din acea perioadă şi de obicei în ţară” (D. C., 25 de ani, celibatară); ,,călătoresc lunar prin ţară. De obicei prind weekend-urile şi poate câteva zile din săptămână dacă este mai mare vacanţa” (D. G., 26 de ani, celibatară); ,,foarte des, în ţară, momentan. Călătoresc cel puţin o dată pe lună în weekend şi în rest îmi iau concedii vara şi iarna” (M. G., 35 de ani, celibatar); ,,călătoriile sunt foarte rare, de fapt în ultimii ani au fost pentru a rezolva unele treburi, iar călătoriile înseamnă drumuri lunar de la Bucureşti până la mine în Argeş şi în rest, o dată la câteva luni, obişnuiesc să merg în pelerinaje la diverse mânăstiri şi cam asta înseamnă călătorii în principiu” (O. N., 29 de ani, celibatară); ,,în drumeţii, în weekend-uri merg cu prietenii, în special, plus vacanţele de sezon, iarna merg la ski este unul dintre sporturile mele de iarnă preferate, şi vara mergem pe litoral” (A. P., 29 de ani, celibatară). Şi cei căsătoriţi preferă să călătorească în weekend-uri în interiorul ţării, în zone apropiate de regiunea Bucureştiului, dar aceştia îşi planifică zilele de concediu în funcţie de zilele libere ale partenerilor: ,,călătorim în weekend cu maşina prin ţară. Iar de două ori pe an, în funcţie de bugetul anual pe care ni-l permitem, plecăm în sejururi fie doar noi doi, fie în sejururi de grup în afara ţării. Stabilim dinainte ce ţară, ce regiune vrem să vizităm şi le organizăm pe cont propriu prin intermediul Internetului” (C. C., 35 de ani, căsătorită). Tinerii cu copii călătoresc în funcţie de vacanţele copiilor, perioada de vară şi a sărbătorilor de iarnă fiind predilecte pentru ca aceştia să poată solicita câteva zile de concediu, iar zilele de weekend sunt preferate pentru excursiile pe distanţe scurte, cel mult în afara capitalei: ,,de sărbători, de Paşte, de Crăciun ne vizităm rudele care locuiesc în afara Bucureştiului. Mai mergem în weekend-uri cu prietenii la munte” (I. D., 35 de ani, căsătorită, un copil); ,,încerc de câte ori timpul liber ne permite. Merg şi în weekend-uri, deşi nu sunt perioadele mele preferate pentru că este prea aglomerat. În rest, pot să spun în vacanţele copilului, dar îmi place să călătoresc, şi atunci prefer în afara ţării” (L. T., 35 de ani, căsătorită, un copil). Răspunsurile la întrebarea ,,ce activităţi v-ar plăcea să desfăşuraţi dacă aţi avea mai mult timp la dispoziţie?”, arată o dorinţă puternică a respondenţilor de 304 CRISTINA LEOVARIDIS, ROXANA ANTIMIU 22 îndeplinire a funcţiei estetico-distractive a timpului liber, prin apelul la recreaţie: călătorii, vacanţe, excursii, drumeţii. Dar şi a funcţiei de dezvoltare a personalităţii, prin dorinţa de a urma diferite cursuri sau de a-şi spori consumul intelectual prin frecventarea instituţiilor culturale; sau de a se preocupa de sănătate ducând un stil de viaţă echilibrat prin apelul la sport: ,,cred că aş face un tur al diferitelor zone din România. Deci, tot o călătorie, dar în interiorul ţării momentan” (M. G., 35 de ani, celibatar); ,,mi-ar plăcea să fac o călătorie în ţări exotice” (R. Z., 25 de ani, celibatară); ,,mi-ar plăcea să călătoresc şi mai mult, să merg la dansuri sau să fac alt sport şi să fac cursuri noi” (D. G., 26 de ani, celibatară); ,,aş călători sau aş merge la spectacole, festivaluri stradale sau m-aş preocupa de activităţile culturale” (A. P., 29 de ani, celibatară); ,,mi-ar plăcea să urmez un curs de gastronomie sau de design interior. De asemenea, mi-ar plăcea şi un curs de dans, bachata sau salsa” (I. Ş., 25 de ani, celibatară); ,,sport, în principiu. Mi-ar plăcea să fac mai mult sport pentru a mă menţine, în rest sunt destul de echilibrată” (D. C., 25 de ani, celibatară). Din perspectiva tinerilor căsătoriţi fără copii, aceştia au susţinut că activităţile pe care ar dori să le fructifice mai mult sunt de ordin recreativ, călătoriile şi cele care menţin echilibrul între latura fizică şi cea psihică, de sănătate, sportul: ,,mi-aş dori să pot călători mai mult, să am timp să fac mai mult sport. Mi-ar plăcea să pot ajunge să cunosc specificul cât mai multor culturi şi implicit temperamentul oamenilor ce aparţin acestor culturi, să observ după ce tradiţii şi obiceiuri îşi ghidează sau nu existenţa” (L. V., 30 de ani, căsătorit); ,,vreau să mă apuc de un alt sport, momentan practic doar tenis, tenis de masă, de câmp şi să călătoresc, vreau să văd lumea în lung şi în lat” (A. G., 27 de ani, masculin, într-o uniune consensuală). Potrivit opiniilor tinerilor cu copii, în unanimitate aceştia au afirmat că ar întreprinde mai multe călătorii, aşadar ar fi îndeplinită funcţia estetico-recreativă a timpului liber: ,,mai mult timp liber, mi-ar plăcea să călătoresc mai mult, dar pentru acest lucru ar trebui să mă preocup mai mult şi de latura financiară” (L. T., 35 de ani, căsătorită, un copil); ,,cred că aş călători mai mult, acum că băiatul este mărişor şi am posibilitatea să îl implic şi pe el” (P. A., 35 de ani, căsătorită, un copil). Analiza datelor obţinute prin interviuri realizate cu reprezentanţi ai unor instituţii bucureştene ce oferă servicii de petrecere a timpului liber Răspunsurile acordate de reprezentanţii unor instituţii care oferă servicii de petrecere a timpului liber, la întrebarea ,,îmi puteţi spune cu aproximaţie care este numărul vizitatorilor dumneavoastră?”, susţin faptul că acestea se bucură de un număr sporit de persoane care le calcă pragul: ,,parcul se bucură de peste 200 de vizitatori zilnic, în special în sezonul cald” (R1 – reprezentant parc); şi instituţiile muzeale pot confirma că atât elevii, cât şi tinerii şi vârstnicii le calcă pragurile săptămânal: ,,în anul 2015, muzeul a fost vizitat de circa 402 000 de vizitatori, din care peste 205 000 de adulţi, circa 100 000 de elevi/studenţi, aproximativ 55 000 de pensionari şi 42 000 de persoane au beneficiat de gratuităţi, iar în cursul anului 2016, 12 068 de elevi/studenţi au călcat pragul muzeului” (R2 – sociolog, muzeu). Totodată, un număr semnificativ 23 MODALITĂŢI DE PETRECERE A TIMPULUI LIBER 305 de persoane caută să îşi sporească pe cât posibil consumul cultural şi frecventează teatrul, opera, librăriile: ,,în medie cam 50–100 de oameni” (R3 – coordonator promovare, teatru liric); ,,sunt spectacole la care se vând toate biletele şi altele la care nu se întâmplă acest lucru, este de luat în calcul şi capacitatea sălilor, deţinem Sala Mare sau Studio, Sala Media, Sala Atelier” (R6 – PR specialist, teatru dramatic). În cadrul unei librării bucureştene ,,numărul participanţilor într-o singură filială este în medie de 40 pe zi” (R5 – marketing specialist, librărie); ,,nu aş putea să îţi spun cu exactitate zilnic, dar săptămânal, aproximativ 500 de persoane” (R7 – PR officer, cinematograf). Referitor la profilul sociodemografic al vizitatorilor, din răspunsurile intervievaţilor reiese că cei care frecventează spaţiile culturale sunt persoane cu studii superioare, venituri medii şi mari, cu aspiraţii de a-şi îmbogăţi latura intelectuală: ,,are 35 de ani, este femeie, în general are doi copii, minim unul şi deţine studii superioare” (R5 – marketing specialist, librărie); ,,sunt persoane care consideră că educaţia muzeală reprezintă modalitatea de realizare a autoeducaţiei, a ecoeducaţiei, a educaţiei pentru timp liber, iar educaţia muzeală prin componentele socială (excursii, spectacole, expoziţii), psihologică (fiecare persoană are un ideal, aspiraţii, nevoi spirituale) şi culturală (contactul cu valori create de societate) care capătă valori psihopedagogice” (R2 – sociolog, muzeu). În cazul operei, putem identifica un profil al spectatorului frecvent cu vârste cuprinse între 30 şi 45 de ani, din mediul urban, cu studii superioare şi un venit superior. Cu toate acestea, teatrul tinde să fie vizitat preponderent de tinerii care au un nivel de instruire ridicat sau de cei ale căror studii în desfăşurare au legătură cu arta teatrală, dar şi de persoanele care au depăşit pragul de 40 de ani şi care au dobândit un anumit statut social: ,,din ce în ce mai mult tineret, absolvenţi de studii medii, superioare. Se mai poate vorbi de o diferenţă şi în funcţie de tipul spectacolelor, sunt spectacole montate în stil clasic care atrag o anumită categorie, să zicem după 40 de ani până la pensionari, apoi spectacole montate într-o manieră mai modernă, foarte apreciate de publicul tânăr” (R6 – PR specialist, teatru dramatic). Precum teatrul, şi cinematografele se bucură atât de prezenţa unui public tânăr, cât şi a adulţilor: ,,persoane care doresc să îşi petreacă timpul liber într-un spaţiu neconvenţional, la diferite activităţi care îmbină latura culturală cu cea de entertainment: spectacole de teatru, proiecţii de film, concerte acustice, spectacole de improvizaţie sau stand-up comedy” (R7 – PR officer, cinematograf). În ce priveşte zonele de agrement, acestea sunt vizitate de persoane care preferă să îşi ocupe timpul liber practicând un sport sau au un hobby pe care îl pot desfăşura în interiorul parcului: ,,oamenii care au animale de companie merg în spaţiile special amenajate; părinţii cu copii vizitează ţarcul de păsări exotice unde pot găsi lebede, păuni, raţe mandarine, gâşte de Nil, locuri special amenajate pentru copii şi care sunt utilate cu leagăne, balansoare, cei care vin cu copiii să se relaxeze pe băncuţe sau merg la foişor unde se pot desfăşura şi activităţi cultural-artistice; tinerii cu vârste cuprinse între 15 şi 25 de ani, care vizitează panourile de graffiti, terenurile de minisport, mesele de ping pong, terenul de minigolf, terenul de fotbal sau de baschet; cei preocupaţi de starea fizică, sănătate şi sport închiriază biciclete sau 306 CRISTINA LEOVARIDIS, ROXANA ANTIMIU 24 lucrează la aparatele de fitness, bătrâni care vin să se relaxeze pe băncuţe sau se deplasează la mesele de şah” (R1 – reprezentant parc). Zilele preferate de vizitatori sunt cele de weekend, prelungindu-se cu ziua de vineri, în care indivizii preferă modalităţile active de petrecere a timpului liber, comparativ cu zilele lucrătoare în care stresul şi starea de oboseală acumulate în urma programului de la locul de muncă îşi spun cuvântul: ,,în weekend, vineri, sâmbătă, duminică sunt populate toate locurile din parc” (R1 – reprezentant parc); ,,lunea şi marţea avem repetiţii, iar de miercuri până duminică sunt zilele de spectacol. În weekend, clar vin cei mai mulţi spectatori cu apogeul sâmbăta şi numărul se reduce uşor duminica şi este normal odată ce ne apropiem de sosirea zilelor lucrătoare” (R3 – coordonator promovare, teatru liric); ,,vinerea şi sâmbăta, când se eliberează de stresul de la serviciu vin să mai achiziţioneze o carte” (R5 – marketing specialist, librărie); ,,zilele preferate sunt în weekend, dar dacă este vorba despre un spectacol care a fost promovat foarte bine şi are şi o distribuţie care să conţină nume consacrate, vânzările biletelor sunt bune şi în timpul săptămânii” (R6 – PR specialist, teatru dramatic); ,,cele mai frecventate zile sunt cele de vineri şi sâmbătă, cum se eliberează şi oamenii de la birou şi vor să se mai relaxeze puţin” (R7 – PR officer, cinematograf). În contextul unei cafenele, prezenţa unui public cât mai numeros se poate regăsi şi în cadrul zilelor lucrătoare, nu doar în weekend: ,,există două categorii: freelancerii, care frecventează spaţiul în timpul săptămânii, şi tinerele familii din vecinătate, care preferă weekend-ul” (R4 – manager, cafenea). Cât priveşte intervalul orar în care aceste instituţii se bucură de cei mai mulţi participanţi, seara după orele 19:00 este momentul cel mai prielnic: ,,cam de la ora 19:00, dar uneori avem şi spectacole care sunt mai lungi, se întind pe o perioadă mai mare şi atunci vizitatorii vin în jurul orei 18:00” (R3 – coordonator promovare, teatru liric); ,,avem spectacole în fiecare zi, organizăm lunea de la orele 12:00 şi un tur ghidat al teatrului, dar zilele preferate sunt cele de weekend, începând cu orele 20:00” (R6 – PR specialist, teatru dramatic); ,,spectacolele încep la ora 20:00 şi se termină la 10:00, noi am considerat oportun să le poziţionăm aşa deoarece seara este momentul cel mai prielnic când spectatorii îşi pot găsi puţin timp liber să se relaxeze şi să vizioneze un film în aer liber” (R7 – PR officer, cinematograf). În cazul parcului şi al cafenelei, am putut constata faptul că perioadele în care în incinta acestora publicul este numeros sunt şi orele dimineţii, dar şi ale serii: ,,dimineaţa, văd mai mereu părinţi care vin însoţiţi de copii sau tineri care îşi plimbă animalele de companie, bătrâni care se adăpostesc de soarele arzător la umbra copacilor. După-amiaza mai puţin, părinţii pleacă să îşi adoarmă copiii, presupun, şi se întorc spre înserat. Cam dimineaţa şi seara, nu aş şti să spun intervalele exacte” (R1 – reprezentant parc); ,,îi avem pe cei care vin să îşi înceapă dimineaţa alături de cafea şi alături de noi, un interval ar fi 8:00–12:00 şi freelancerii între 14:00–16:00. Tinerele familii care vin în weekend preferă după orele 18:00, cred că atunci se mai eliberează de treburile casnice sau preferă ca seara să îi găsească în compania partenerului în oraş” (R4 – manager, cafenea). Marketing specialist al lanţului de librării bucureştene a susţinut faptul că librăria este frecventată în special după-amiaza, 25 MODALITĂŢI DE PETRECERE A TIMPULUI LIBER 307 când segmentul de public-ţintă al respectivei instituţii se eliberează de programul încărcat de la locul de muncă: ,,între 15:00 şi 19:00, după ce ies de la job, clar acelea sunt orele de vârf cu cei mai mulţi clienţi în librărie” (R5 – marketing specialist, librărie). Motivele pentru care indivizii vizitează respectivele spaţii pot fi împărţite în două categorii: culturale, necesitatea de a spori consumul intelectual, în cazul muzeului, teatrului, operei, librăriei; şi dorinţa de recreere, relaxare în cazul parcului şi a zonelor de agrement. Persoanele cu un status superior vor adopta un consum cultural care poate fi ilustrat prin activităţi aparţinând culturii înalte: ,,publicul vine la spectacolele teatrului nostru ştiind că sunt de văzut spectacole de o anumită calitate, din dorinţa de a vedea anumiţi actori interpretând diverse roluri şi nu în ultimul rând, de a vedea sălile recent renovate. Întreg teatrul are un nou aspect, mai modern şi plăcut. Este de luat în calcul şi faptul că teatrul se află amplasat într-o zonă centrală, uşor accesibilă. Dar cred că cel mai important motiv sunt spectacolele oferite, de o calitate neîndoielnică” (R6 – PR specialist, teatru dramatic); ,,cauzele sunt uşor de enumerat, profilul de specialitate al cafelei, ne preocupăm de calitatea produselor oferite clienţilor, mediul propice pentru muncă, după cum am menţionat anterior vin freelanceri care doresc să îşi bea cafeaua şi să lucreze în linişte la proiectele lor, dar şi spaţiul pe care l-am decorat de aşa natură încât să fie prietenos cu copiii şi animalele de companie, cum în weekend vin familiile din vecinătate, unii sunt acompaniaţi de copii, aşa că am fost nevoiţi să ne ocupăm şi de bunăstarea lor” (R4 – manager, cafenea); ,,paleta variată de activităţi pregătite pentru public: filme consacrate ale artei cinematografice alese pentru proiecţiile de film, discuţii libere despre lumea filmului, moderate de jurnalişti şi critici de film, alături de cineaştii invitaţi. De asemenea, proiecţiile de film şi spectacolele de teatru au intrarea liberă. Spaţiul neconvenţional, în aer liber, reprezintă un alt motiv pentru care publicul vizitează Grădina noastră” (R7 – PR officer, cinematograf). În ceea ce priveşte măsurile ce pot fi luate pentru ca publicul să fie motivat să viziteze şi mai des respectivele spaţii destinate timpului liber, în unanimitate reprezentanţii instituţiilor vizate au afirmat că au implementat diverse strategii în acest sens, strategii fundamentate pe punctele tari specifice fiecărui spaţiu: ,,oferim o paletă largă de spaţii amenajate pentru diferite categorii sociodemografice în cadrul parcului care este împărţit în trei secţiuni: zona Charles de Gaulle, zona Pavilionului H Mioriţa şi zona în care este amplasată Roata Mare. De asemenea, suntem atenţi la diferitele specii de arbori pe care vizitatorii le pot regăsi aici, respectiv petunie, begonie, salvie şi asigurăm şi tratamentele fitosanitare necesare pentru combaterea bolilor şi dăunătorilor la arbori şi arbuşti, dar şi tratamente de dezinsecţie, deratizare menite să asigure buna deplasare a vizitatorilor în parcul nostru” (R1 – reprezentant parc); ,,sunt create pachete special pentru clienţii fideli, cei care vizitează cel mai des locaţia şi au o rată ridicată de cumpărare” (R5 – marketing specialist, librărie); ,,dezvoltăm programări pentru persoanele care sunt ocupate şi vor să facă rezervări, suntem atenţi la creşterea calităţii serviciilor 308 CRISTINA LEOVARIDIS, ROXANA ANTIMIU 26 oferite, se asigură un număr optim de repetiţii, deţinem o paletă destul de diversificată de spectacole, părinţii pot veni însoţiţi de copii deoarece le oferim servicii suplimentare şi ne putem ocupa de cei mici” (R3 – coordonator promovare, teatru liric); ,,ne preocupăm deja de acest aspect şi oferim reduceri, carduri de fidelitate, un program prelungit şi un meniu cât mai variat” (R4 – manager, cafenea); ,,spectacole cu tematici variate, invitaţi din industria cinematografică, muzicală care să iniţieze discuţii interesante pentru public, activităţi cu intrare liberă care să faciliteze accesul bucureştenilor, dar şi vizitatorilor din provincie sau turiştilor” (R7 – PR officer, cinematograf). De asemenea, subiecţii fac şi propuneri pentru implementări viitoare: ,,consider că ar trebui promovate mai mult spectacolele şi interpreţii prin diverse metode: clipuri difuzate pe posturile TV, afişe mai atrăgătoare şi plasate în zonele cheie ale oraşului, interviuri cu artiştii care apoi să fie publicate” (R6 – PR specialist, teatru dramatic); ,,printre modalităţile de atragere a publicului sunt şi cele ce presupun utilizarea facilităţilor oferite de tehnologia multimedia şi informaţia computerizată, autoghidul gratuit în limba română, precum şi în limbile franceză, germană şi engleză, s-au realizat şi în anul 2015, ca şi în anii anteriori, protocoale – parteneriat prin colaborarea cu cămine culturale, grădiniţe, şcoli, facultăţi de profil, personalităţi de prestigiu din cultură, din ţară şi din străinătate, elaborarea unui ghid pedagogic care are ca sop facilitarea înţelegerii muzeului ca resursă educaţională. Publicitatea şi PR-ul vor continua să joace un rol major în promovarea imaginii. Ne dorim elaborarea de reclame în colaborare cu agenţia de publicitate, actualizarea chestionarelor şi a sondajelor privind vizitatorii, accentul să fie pus pe calitatea serviciilor oferite turiştilor, vânzarea biletelor să fie asistată de computer, participarea personalului la cursuri şi la schimburi de experienţă” (R2 – sociolog, muzeu). CONCLUZII În ceea ce priveşte primul obiectiv specific al prezentei lucrări, şi anume identificarea tipurilor de activităţi preferate de cele trei categorii de tineri bucureşteni, rezultatele au arătat faptul că există o activitate comună desfăşurată în timpul liber, şi anume vizionarea filmelor sau a serialelor. Tinerii singuri preferă şi alte două maniere pasive de petrecere a timpului liber, lectura şi navigarea pe Internet. Tinerii căsătoriţi se îndreaptă spre ieşirile cu prietenii şi excursiile în afara capitalei, aşadar, modalităţi active de petrecere a timpului liber; iar tinerii căsătoriţi care au copii apelează tot la activităţi active, preferând să iasă în parc însoţiţi de cei mici. Aceste date sunt susţinute şi de declaraţiile reprezentanţilor instituţiilor ce oferă servicii de petrecere a timpului liber, care au enumerat ca activităţi predilecte ale segmentului de public ţintă vizat, vizionarea proiecţiilor cinematografice, frecventarea cafenelelor, a teatrelor şi a parcurilor; parcurile şi zonele de agrement fiind vizitate în mare parte de tinerii căsătoriţi care au copii şi care recurg la aceste spaţii ca locuri de joacă pentru cei mici. 27 MODALITĂŢI DE PETRECERE A TIMPULUI LIBER 309 Cât priveşte cel de-al doilea obiectiv specific pe care lucrarea de faţă şi l-a propus, identificarea factorilor care influenţează cantitatea de timp liber a celor trei segmente de public, există două cauze comune pe care le-am regăsit în urma aplicării celor două ghiduri de interviu, respectiv activitatea profesională şi îndatoririle casnice. Statutul financiar este strict relaţionat cu activitatea profesională, în acest caz indivizii investesc resursele lor temporale în schimbul resurselor materiale. Sarcinile efectuate la locul de muncă sunt cele care stabilesc procentul veniturilor, şi totodată, cele care determină cantitatea de timp liber. În cazul în care o persoană apreciază profesia sa, aceasta va fi tentată să investească mai mult timp în rezolvarea sarcinilor din domeniul organizaţional. Un criteriu comun pentru tinerii singuri şi cei căsătoriţi mai este şi activitatea academică, unii dintre respondenţi urmând cursurile unei a doua facultăţi sau cursurile de master. Astfel, gradul de instruire ocupă un loc fundamental în modelarea activităţilor dedicate timpului liber. Persoanele care aleg să îşi completeze studiile se află pe o treaptă de satisfacţie mai scăzută cu privire la funcţia de relaxare a timpului liber, deoarece pentru ele este mai importantă funcţia de autorealizare. Un alt factor care are un impact important asupra timpului liber al tinerilor căsătoriţi este reprezentat şi de nevoile, interesele, problemele partenerului, iar în contextul celor care au copii, de nevoile şi interesele celor mici. Referitor la cel de-al treilea obiectiv, şi anume identificarea sumelor de bani pe care tinerii ce aparţin celor trei categorii sociodemografice vizate le investesc, am observat că bugetele alocate activităţilor recurente timpului liber variază, celibatarii investesc în jurul a 100–200 de lei, fiind echivalent cu bugetul alocat de tinerii care au copii. În timp ce bugetul alocat de tinerii căsătoriţi pentru activităţile de loisir creşte în jurul sumei de 200–300 de lei. Potrivit interviurilor aplicate reprezentanţilor instituţiilor care oferă servicii de petrecere a timpului liber, bugetul variază mult, de la preţul unui bilet care permite accesul în incinta unui muzeu sau suma de 7 lei care permite achitarea consumaţiei într-o cafenea, până la circa 150 de lei, sumă posibil plătită de un consumator în urma vizitei într-o librărie. În ceea ce priveşte următorul obiectiv specific, şi anume identificarea intervalelor de timp liber dintr-o zi, rezultă că durata timpului liber scade de la tinerii necăsătoriţi (19:00–24:00), respectiv de la aproximativ 4–5 ore, la cei căsătoriţi sau aflaţi într-o uniune consensuală (19:00–23:00), respectiv 3–4 ore, şi ajungând la tinerii cu copii (18.00–21:00), 2–3 ore. În zilele de sâmbătă şi duminică, cele două categorii şi anume tinerii celibatari şi cei care au un partener/ă se pot bucura pe durata întregii zile de activităţile de loisir , comparativ cu timpul liber alocat de tinerii care au copii, situat în intervalul orar 14:00–21:00, mai exact 7–8 ore. Referitor la ultimul obiectiv specific propus, şi anume identificarea persoanelor cu care subiecţii îşi petrec timpul liber, am constatat, în urma celor două cercetări efectuate, faptul că prietenii ocupă locul secundar. Tinerii celibatari desfăşoară cele mai multe activităţi de loisir cu familia de origine, iar locul trei este ocupat de colegii de serviciu. Pe primul loc în cazul tinerilor căsătoriţi sau aflaţi într-o uniune consensuală este partenerul/a, iar al tinerilor căsătoriţi cu copii este familia nucleară 310 CRISTINA LEOVARIDIS, ROXANA ANTIMIU 28 de procreere, respectiv copiii şi soţul/ia. Putem observa că grupul primar, de apartenenţă, bazat fie pe legături de rudenie (familia), fie pe legături de prietenie, dar şi grupul secundar (colegii de la locul de muncă) joacă rolurile cele mai importante în influenţarea alegerilor cu privire la activităţile de desfăşurare a timpului liber. Reamintind obiectivul general al prezentei lucrări, identificarea în mod comparativ a modalităţilor de petrecere a timpului liber de către tinerii din trei categorii sociodemografice, din Bucureşti, putem afirma că există mici diferenţe, dar şi cadre comune; pentru tinerii celibatari, printre activităţile predilecte de petrecere a timpului liber se remarcă vizionarea filmelor (fie la TV, Internet sau cinema), lectura şi Internetul (ultimul poate fi încadrat şi ca o componentă de ordin social deoarece respondenţii nu o utilizează doar pentru informare, ci şi pentru comunicarea cu rudele sau prietenii aflaţi în spaţii îndepărtate); ei sunt interesaţi şi de activităţi culturale (lectura), fiind preocupaţi de dezvoltarea proprie. În schimb, tinerii căsătoriţi sau aflaţi într-o uniune consensuală, în zilele din timpul săptămânii doresc să îşi petreacă timpul activ şi întreprind ieşiri cu prietenii în parc, la terase, restaurante, cafenele sau se vizitează reciproc, pe loc secund situându-se o activitate comună cu prima categorie, vizionarea filmelor, şi apoi consumul recreativ, excursiile. În timp ce tinerii căsătoriţi care au copii consideră ca prioritate timpul liber destinat celor mici, fapt pentru care îşi petrec timpul la nivel activ cu aceştia, ies în parc, desfăşoară drumeţii în natură, iar în momentul lor de solitudine aleg să îşi petreacă timpul pasiv, urmărind filme. În weekend, celibatarii doresc să iasă în oraş cu prietenii lor sau să îşi viziteze rudele pentru a evada din tumultul capitalei, să plece în excursii în diferite puncte turistice ale României, fapt ce le permite un consum recreativ, dar şi unul de ordin cultural prin frecventarea teatrelor şi sălilor de concerte. În schimb, tinerii căsătoriţi sau aflaţi într-o uniune consensuală se preocupă în weekend doar de dezvoltarea lor culturală, merg să vizioneze o piesă de teatru sau achiziţionează cărţi din diverse librării. Timpul liber al tinerilor căsătoriţi cu copii este dedicat prioritar celor mici, chiar şi întâlnirile cu prietenii sunt menite să le asigure confort tot copiilor, fiind familii care au copii de aceeaşi vârstă, cu care fiii lor se pot juca în timp ce părinţii împărtăşesc păreri despre creşterea şi îngrijirea mezinului; şi excursiile sunt dedicate tot dezvoltării intelectuale a celor mici. Aşadar, modalităţile de petrecere a timpului liber sunt diferite în funcţie de caracteristicile sociodemografice, dar şi de factorii socioeconomici care pot influenţa decizia individului. Timpul liber este privit de către toate cele trei categorii socio- demografice de tineri drept o dimensiune situată în exteriorul timpului dedicat activităţii profesionale şi a îndatoririlor domestice şi familiale; acesta reflectă durata rămasă după îndeplinirea sarcinilor prestate la locul de muncă şi a atribuţiilor gospodăreşti, dar şi a celor de îngrijire personală. Răspunsurile subiecţilor la cele două seturi de interviuri au confirmat ceea ce a demonstrat şi literatura de specialitate, că toate cele trei funcţii majore ale timpului liber, respectiv odihna, divertismentul şi dezvoltarea personalităţii joacă un rol crucial în viaţa individului. Cercetarea de faţă lasă loc unor noi noi studii care să se fundamenteze pe un lot mult mai mare de participanţi, şi care să completeze rezultatele actuale. 29 MODALITĂŢI DE PETRECERE A TIMPULUI LIBER 311 BIBLIOGRAFIE Agabrian, M., Cercetarea calitativă a socialului. Design şi performare , Iaşi, Editura Institutul European, 2004. Albert, F., Dialog cu timpul liber , Bucureşti, Editura Politică, 1970. Aluaş, I., Drăgan, I., Sociologia franceză contemportană – teorie, metodologie , tehnici, ramuri, Bucureşti, Editura Politică, 1971. Angelescu, C., Jula, D., Timpul liber. Condiţionări şi implicaţii economice , Bucureşti, Editura Economică, 1997. Baudrillard, J., Societatea de consum. Mituri şi structuri , Bucureşti, Editura Comunicare.ro, 2008. Becker, O. A., Lois, D., Competing pleasures? The impact of leisure time use on the transition to parenthood, in “Journal of Family Issues”, vol. 34, no. 5, 2012, pp. 661–688. Centrul de Cercetare şi Consultanţă în Domeniul Culturii (CCCDC), Barometrul de consum cultural 2008, Bucureşti, 2008. Chelcea, S., Tehnici de cercetare sociologică, Bucureşti, Editura Comunicare.ro, 2001. Chelcea, S., Iniţiere în cercetarea sociologică , Bucureşti, Editura Comunicare.ro, 2004. Comşa, M., Stiluri de viaţă în România după 1989, Cluj Napoca, Editura Universitară Clujană, 2006. Daedalus Consulting, Activităţi de weekend, Bucureşti, 2007. D&D Research, Leo Burnett, Leo Youth II , Bucureşti, 2008. European Foundation for the Improvement of Living and Working Conditions (Eurofound), 3rd European Quality of Life Survey. Quality of life in Europe: Impacts of the crisis , Publications Office of the European Union, Luxembourg, 2012. European Foundation for the Improvement of Living and Working Conditions (Eurofound), Sixth European Working Conditions Survey – Overview report, Publications Office of the European Union, Luxembourg, 2016. Interactive data visualization tool, available online at https://www. eurofound.europa.eu/surveys/european-working-conditions-surveys/sixth-european-working- conditions-survey-2015. Institutul Naţional de Statistică (INS), Utilizarea timpului în România. Comunicat de presă, nr. 307 din 20 decembrie 2013, Bucureşti. Institutul Naţional pentru Cercetare şi Formare Culturală (INCFC), Barometrul de Consum Cultural 2015. Preferinţe, practici şi tendinţe, Bucureşti, Editura Pro Universitaria, 2016. Luca, A. S.(coord.), Tânăr în România: noi valori, noi identităţi, Iaşi, Editura Institutul European, 2013. Mărginean, I., (coord.), Diagnoza calităţii vieţii , Bucureşti, Editura Expert, 2006. Mărginean, I., Precupeţu, I. (coord.), Diagnoza anuală a calităţii vieţii , Bucureşti, Editura Expert, 2010. Mărginean, I., Precupeţu, I. (coord.), Dumitru, M., Mihalache, F., Mihăilescu, A., Neagu, G., Popescu, R., Preoteasa, A. M., Tufă, L., Vasile, M., Calitatea vieţii în România 2010 , Bucureşti, Editura Expert, 2011. Miron, M. A., Comportamentul consumatorului: evoluţie, determinări, realităţi şi perspective , Bucureşti, Editura All, 1996. Mitulescu, S., Studii în domeniul tineretului: traiectorii şi stiluri de viaţă, Bucureşti, Editura Didactică şi Pedagogică, 2008. Organization for Economic Co-operation and development (OECD), Special focus: measuring leisure in OECD countries. Society at a glance , London, 2009. Oprescu, D., Timpul liber şi înstrăinarea umană, Bucureşti, Editura Politică, 1981. Pârvulescu, I., (ed.), Şi eu am trait în communism, Bucureşti, Editura Humanitas, 2015. Plăeşu, A., Dalu, A.-M., Anghelescu, G., Romanian Youth: life trends and strategies. Youth Barometer– 2008. Research syntheses, Bucureşti, Editura Didactică şi Pedagogică, 2008. Robinson, J., Kestnbaum, M., The personal computer, culture and other uses of free time , in “Social Science Computer Review”, vol. 17, no. 2, 1999, pp. 209–216. 312 CRISTINA LEOVARIDIS, ROXANA ANTIMIU 30 Roman, M., Diferenţa dintre genuri în alocarea timpului liber în România, în „Journal for the Studies of Religions and Ideologies”, vol. 5, nr. 14, 2006, pp. 63–73. SNSPA, Facultatea de Management, Millenials @ Work. Psihologia generaţiei digitale din România, Bucureşti, 2016. Şandor, S. D., Metode şi tehnici de cercetare în ştiinţele sociale, Cluj-Napoca, Editura Tritonic, 2013. Vasile, M., Stiluri de viaţă în România postcomunistă. Ce modele comportamentale adoptăm şi de ce , Iaşi, Editura Lumen, 2010. Zamfir, C., Rebedeu, I. (coord.), Stiluri de viaţă: dinamica lor în societatea contemporană , Bucureşti, Editura Academiei Republicii Socialiste România, 1989. he present article focuses on the ways in which young people from Romania spend their free time. In the last decades, a T transition from the definition of leisure time as a temporal dimension located outside the time devoted to professional activity and household work to the description of free time from the perspective of human development at an intellectual and spiritual level has taken place. A significant part of this paper is devoted to the classification of the functions of leisure time; factors influencing the forms of spare time, dedicated time; and the ways in which the target spends his free time, through a secondary analysis of statistical data. Qualitative empirical research is based on semi-structured interview guides, applied face-to-face on the one hand to a group of young Romanians aged between 25 and 35, from urban areas, segmented on different civil statutes – unmarried, married, with children and without children, and on the other hand, to some representatives of institutions providing leisure time activities. Keywords: free time, youth, cultural consume, unpaid work. Primit: 16.07.2017 Acceptat: 07.09.2017 